Сел 90 уйни ювиб кетди\n05 декабр 2020, Тошкент вақти: 20:15\nСўнгги икки ҳафта мобайнида ёққан сурункали ёмғир Тожикистоннинг Хатлон вилояти Хуросон туманига қарашли “18-партсъезд” қишлоғида яшовчи юзлаб одамларни уй-жойсиз қолдирди.\nГарчи сув тошқинда қурбонлар бўлмаган эса-да, 20 гектардан ортиқроқ экин майдони, мевали дарахтлар лойқа тагида қолган, чорва моллари нобуд бўлган. Айни пайтда селдан кўрилган зарар ҳажми аниқланмаган.\nТабиий офат содир бўлган жойда Хатлон вилоят ҳукумати масъуллари, Ярим Қизил Хоч ташкилоти ходимлари ва шифокорлар ишлаяпти.\nБироқ селдан жабрланганлар табиий офат оқибатларини бартараф этиш учун расмийлар томонидан етарли куч жалб қилинмаганини айтмоқдалар.\n- Ёрдам учун жалб қилинган аскарларнинг ҳеч қанча ёрдами тегаётгани йўқ, уч-тўрт киши ишлаётганини эътиборга олмаганда. Ўзимиз бошқа қишлоқлардан келган қариндошларимиз ёрдамида қулаган томларимизнинг тахта ва шиферларини йиғиб олаяпмиз, дейди уйини сел олган аёллардан бири.\nИсмини айтмаган бошқа бир суҳбатдошимиз маҳаллий ҳукуматдан ҳам, халқаро кўмак ташкилотларидан ҳам ҳеч қандай ёрдам олмаганини, икки келин, етти фарзанди ва касалманд аёли билан бошпанасиз қолганини айтади.\n- Сув ювиб кетган бу уйда 11 жон яшар эдик. Мана энди уйдан ном- нишон ҳам қолмади. Бундан буён қаерда ва қандай яшаймиз -билмайман.\nБизга ҳатто палатка ҳам берилмади. Энди қариндошларимизнинг уйида вақтинчалик яшаб туришдан бошқа иложимиз йўқ, дейди суҳбатдошимиз.\n- Юздан ортиқ молу чорвам бор эди оғилимда, ҳаммаси лойқа тагида қолиб кетди. Машинамизни эса сел бир келометр нарига олиб бориб ташлади, дея зорланади бошқа бир жабрдийда аёл.\nУ ўз оиласининг ҳозир қир-адирда яшаб турганини айтаркан, Худодан ўзга ҳеч кимдан ёрдам кутмаслигини таъкидлайди.\n- “Ҳукуматданмиз” деб келган бир-икки киши лойқани суриш учун 100 долларга техника кира қилишимиз кераклигини айтди. Зарар кўрганлардан пул йиғиштирилиб берилса, техника келиб ишлар эмиш.\nБиз ҳам уйсиз бошпанасиз қолайлигу ҳам 100 доллар билан техника олайликми? Бизнинг на пулимиз, на паспортимиз ва на бошқа бирор нарсамиз йўқ ҳозир. Оёғимиз ердан, қўлимиз осмондан узилиб қолди, дейди суҳбатдошимиз.\nАйни пайтда Хуросон туман фавқулодда ҳолатлар қўмитаси раиси Жўрахон Ёров давлат томонидан зарар кўрган оилаларга озиқ-овқат, тиббий ёрдамлар кўрсатилаётганини билдирди.\n- Мана туман ижроия ҳукумати томонидан бу оилаларга ун, ёғ, нон, макарон тақсимлаб берилди. Биз аҳоли билан суҳбатлашиб, одамларни тинчлантиришга ҳаракат қилаяпмиз, деди Жўрахон Ёров.\nРасмийга кўра, шу кеча-кундузда сел оқибатларини бартараф қилиш учун зарур техника сафарбар этилиши кутилмоқда. Техника учун маблағ эса туман ижроия ҳукумати заҳира фондидан ажратилади.\n25 йил аввал Хуросон туманининг тоғли ҳудудларидан бирида барпо этилган “18-партсъезд” қишлоғи аҳолиси асосан чорвачилик билан шуғулланарди.\nБироқ юз берган табиий офат оқибатида уларнинг асосий даромад манбаи саналган юзлаб бош чорва молларини нобуд бўлди.\nЗарар кўрганларнинг бундан буён қайси даромад ҳисобига тирикчилик қилишни билмай бошлари қотган.


Президент нефть-газ кимёси соҳасидаги истиқболли лойиҳалар тақдимоти билан танишди\nХусусан, табиий газни чуқур қайта ишлаш бўйича қарийб 9 миллиард долларлик 52та лойиҳа белгиланган. Шундан 15таси ноорганик кимё, 23таси органик кимё, 12таси полимерлар бўйича. Яна бир лойиҳага кўра, янги турдаги полимер маҳсулотлар бўйича илмий тадқиқот ва тажрибалар ўтказиб, лойиҳаларни бевосита ишлаб чиқаришга жорий этадиган ҳамда етук мутахассислар тайёрлайдиган инновацион марказ ташкил қилинади.\nТақдим этилган барча лойиҳалар самарасида 4,1 миллиард доллар қийматидаги маҳсулотлар ишлаб чиқарилиб, 1,1 миллиард долларлик импорт ўрни тўлдирилиши ва 1,45 миллиард долларлик экспорт таъминланиши мумкин. Жами 6 минг 500га яқин иш ўрни яратилиши режалаштирилган.\nДавлат раҳбари уларни ўз вақтида ва сифатли амалга ошириш учун хорижий ҳамкорлар ва инвесторлар билан ишларни жадаллаштириш кераклигини таъкидлади.\nДавлат раҳбари, шунингдек, электр тармоқларида йўқотишларни анча қисқартириш ва узилишларнинг олдини олиш, тармоқ корхоналарининг молиявий барқарорлигини ошириш мақсадида энергетика соҳасини рақамлаштириш ишларини тезлаштириш вазифасини қўйди.


Хитойда баъзи жонзотлар истеъмоли тақиқланди — Sof.uz\nХитойда баъзи жонзотлар истеъмоли тақиқланди\n3.11 11:14 285 Жаҳон\nКоронавирус панемияси инсониятни баъзи ёмон одатлардан ҳам воз кечишга ундамоқда. Жумладан, COVID-19 дастлаб ҳайвонларда мутацияга учраб, одамларга юққани мутахассисларни зарур чоралар кўришга мажбур этяпти.\nХусусан, энди Хитойда ит, мушук, кўршапалак каби бир қатор жонзотларни истеъмол қилиш расман тақиқланди. Бу қарор Хитой Халқ Республикаси Қишлоқ хўжалиги вазирлиги томонидан коронавирус пандемиясига қарши кураш самарадорлигини ошириш мақсадида қабул қилинди.\nЧеклов бутун мамлакат бўйлаб амал қилиши, айтиляпти. Ит, мушук ва енот(ракун)лар уй ҳайвонлари рўйхатига киритилиши сабабли уларни мўйнаси учун сўйишга ҳам тақиқ қўйилди.


Ўзбек футболидаги ўзгаришлар, БААни йиғлатган Қатар ва бошқалар (Видео)\n2 февраль, 2019, 13:05 80\nҲафта воқеликларининг навбатдаги сони билан танишинг\nОсиё Кубоги-2019да Эрон бош соврин учун асосий фаворит сифатида кўрилаётганди. Аммо форслар яна финалсиз қолишди. Япония Карлуш Кейруш шогирдларини таслим этди.\nҚатар эса сенсация кўрсатишда давом этади. Улар мезбонларни ярим финалда қолдириб кетишди. БАА ўз уйидаги мусобақада кутилган натижани кўрсата олмади.\nФинал. 1 февраль\nЯпония – Қатар 1:3\nЎйин тенг курашлар остида ўтган бўлса-да, қатарликлар ўз имкониятларидан унумлироқ фойдаланиб қолишди ва 3:1 ҳисобида ғалаба қозонишди.\n12-дақиқада мусобақа тўпурари Али Алмоез қайчи услубида зарба йўллаб, Япония дарвозасига тўп киритди. Ҳужумчи ярим финалда БАА дарвозасига битта гол урди ва Осиё Кубоклари тарихидаги энг яхши тўпурар Али Дайига етиб олганди. Энди японларга гол урган Али мутлақ рекордчисига айланди. Яъни у битта Осиё Кубогида энг кўп гол урган футболчи бўлди.\nОрадан 15 дақиқа ўтгач, Ҳатим узоқ масофадан йўлланган зарба натижасида чиройли гол уриб, ҳисобдаги фарқни оширди. 69-дақиқада Минамино дарвозабон билан юзма-юз чиқиб, яқин масофадан тўпни унинг устидан ошириб қўйди. 83-дақиқада Афиф пенальтини аниқ амалга ошириб, якуний ҳисобнинг 3:1 бўлишини таъминлади.\nНатижада, Қатар терма жамоаси ўз тарихида илк маротаба Осиё чемпионлигини қўлга киритди. Шунингдек, қитъа биринчилиги учун тайёрланган янги кубокнинг дастлабки соҳибига ҳам айланди.\nҚайд қилиш жоизки, баҳсни ҳамюртимиз Равшан Эрматов бошчилигидаги ҳакамлар гуруҳи бошқариб боришди. 41 ёшли ҳакамимиз учун бу қитъа кубогидаги биринчи финал эмас. У 2011 йил Қатарда бўлиб ўтган Осиё Кубоги финалида ҳам ишлаган. Ўшанда ҳам Япония финалда иштирок этганди. Ўшанда Австралия билан куч синашган “кўк самурайлар” 108-дақиқада Юто Нагатомонинг голи эвазига чемпионга айланишганди. Бу галги финалда эса улар имкониятни бой беришди.\nФинал ўйинидан сўнг мусобақанинг энг яхшилари тақдирланди. Жумладан, Қатар терма жамоаси посбони Саад Ал Шееб энг яхши дарвозабон деб топилди. Ал Шееб ОК-2019 давомидаги 7 ўйинда ўз дарвозасидан бор йўғи 1 та гол ўтказиб юборди. У ҳам бўлса финалда. Унга соврин билан бирга 10 минг АҚШ доллари миқдорида пул мукофоти берилди.\nҚатар терма жамоаси ҳужумчиси Али Алмоез 9 та гол билан мусобақа тўпурари бўлди. Бундан ташқари, финалда шедевр гол муаллифига айланган ушбу ҳужумчи Осиё Кубоги-2019нинг энг яхши ўйинчиси деб топилди.\nАлмоезга соврин билан бирга 30 минг АҚШ доллари миқдорида пул мукофоти тақдим этилди.\n"Ал Садд" клуби аъзоси Хави Эрнандес Осиё Кубоги олдидан ўз тахминларини билдирган эди.\nИспаниялик футболчининг 1 январь куни айтган башорати қуйидагича эди:\nЎзбекистон терма жамоаси ўз гуруҳида 2-ўринни эгаллайди. Австралия ҳам ўз гуруҳида Суриядан кейин 2-поғонани банд этади ва улар 1/8 финалда тўқнаш келади. Бу баҳсда Австралия ғалаба қозонади.\nУнинг тахминига кўра финалга Япония ва Қатар етиб боради. Ҳал қилувчи учрашувда Қатар ғолиб бўлади. Қатар терма жамоаси бош мураббийи Феликс Санчес ҳам айнан ҳамюртининг башорати ҳақидаги саволга ҳазил тариқасида жавоб қайтарди.\n- Мен кейинги ўйинларимиз ҳақида ҳам Хавига қўнғироқ қиламан, - деди испаниялик мутахассис.\nИнтилган, ўз олдига қўйган мақсади сари астойдил ҳаракат қилганлар муродларига етишини Қатар мисоли кўрдик. Турнирдан олдин ҳеч ким Қатарни фаворит ҳисобламаганди, тўғрими? Хатто Хави Қатар чемпион бўлишини айтганда ҳам унинг ўша давлатда фаолият юритаётгани учун шундай деб қўйди-да, дедик. У бир неча йилдан бери Осиёда тўп тепаётгани ва рақибларнинг кучини тўғри чамалаганини кўрдик. Демак, бизга ҳам Хави каби мутахассис керакдир... Энди бор умидимиз жаноб Купердан. Эктор Купер бизни мундиал сари етакласа бўлгани. Ана шундай гаплар.\nЎзбекистон олимпия терма жамоасини сербиялик мураббий бошқаради. Ушбу жамоани чемпион қилган Равшан Ҳайдаров унга кўмаклашади.\nСербиялик мутахассис Любинко Друлович Ўзбекистон олимпия терма жамоасига бош мураббий этиб тайинланди.\nМутахассис билан шартнома имзолаш маросими 23 январь куни Миллий олимпия қўмитасида бўлиб ўтди. Друлович билан 1 йилга мўлжалланган шартнома имзоланди. Агар олимпиячиларимиз Токио-2020 йўлланмасини қўлга киритишса, шартнома муддати Олимпиада якунига қадар узайтирилади.\n- Ўзбекистон олимпия терма жамоаси олдига Токио-2020 йўлланмасини қўлга киритиш вазифаси қўйилган. Умид қиламизки, сиз бошчилигингизда тарихий натижа қайд этиб, йўлланма қўлга киритилади. Мақсадимиз, шунчаки Олимпиада эмас, балки ушбу мусобақада муносиб иштирок этиш ҳисобланади. Бунинг учун барча шароитлар яратиб берилади. Иш бошлашдан аввал миллий терма жамоамиз бош мураббийи Эктор Купер билан учрашиб, фикр ва тажриба алмашиб олишингиз ҳам мумкин. Шунингдек, Суперлигада қатнашаётган клублар мураббийлари ҳам сиз билан яқин ҳамкорликда иш олиб боришади, - деди ЎФА биринчи вице-президенти Умид Аҳмаджонов.\n- Авваламбор, менга билдирилаётган ишонч учун ўзим ва ёрдамчиларим номидан раҳмат айтаман. Биргаликда ҳаракат қилиб, Токио-2020 Олимпиадасига бора оламиз. Умид қиламанки, ҳамкорлигимиз самарали бўлади, - деб айтган Друлович.\nДруловичга маҳаллий мутахассис - Равшан Ҳайдаров ёрдамчилик қилади (Ўзбекистон олимпиячилари Ҳайдаров билан 2018 йил январида 23 ёшлилар ўртасида Осиё чемпиони бўлганди).\nЛюбинко Друлович 2013 йили 19 ёшгача бўлган ёшлар ўртасидаги Европа чемпионатида Сербия терма жамоаси билан ғолибликни қўлга киритган (финалда Франция 1:0 ҳисобида мағлуб этилган). Ўша йили Сербияда йил мураббийи деб тан олинган. Бундан ташқари, Любинко Друлович Сербия ва Македония терма жамоалари бош мураббийи сифатида ишлаган, БАА ёшлар (U-19) терма жамоаси билан 2018 йилги Осиё чемпионати финалига чиққан, бироқ гуруҳ босқичидаги Индонезияга қарши ўйиндаги кутилмаган мағлубият сабаб, мусобақа билан хайрлашган.\nДрулович футболчилик фаолиятининг асосий қисмини Португалия клубларида ўтказган. Хусусан, 1993-2001 йилларда «Порту» клубида 225 ўйинда майдонга тушиб, 40 та гол урган, 2001-2003 йилларда эса «Бенфика» сафида 50 та баҳсда 5 марта рақиблар дарвозасини ишғол қилган.\nНестеров Саудия Арабистонига кетди. У “Уҳуд” клуби сафини тўлдирди. “Локомотив” Рашидов, Алибоев, Шоаҳмедов ортидан миллий терма жамоамизнинг асосий дарвозабони Игнатий Нестеровни ҳам хорижга кузатиб қўйди.\n2014 йилдан буён "Локомотив" шарафини ҳимоя қилаётган Игнатий Нестеров эндиликда Саудия Арабистонининг "Уҳуд" клуби дарвозасини қўриқлайди.\n4 йиллик фаолияти давомида Игнатий “Локо” таркибида 160 ўйинда (14433 дақиқа) қатнашди. Шу орқали у жамоанинг мамлакат чемпионлигини кетма-кет уч марта қўлга киритишига катта ҳисса қўшди.\nШунингдек, Нестеров жами бешта Осиё Кубогида қатнашди ва бу борада турнир рекордчисига айланди. БААда давом этаётган мусобақада бир неча бор рамзий терма сафидан ўрин олди.\nШу тариқа, “Локомотив” якунланган мавсумдан сўнг хорижга Рашидов, Алибоев, Шоаҳмедов ортидан миллий терма жамоамизнинг асосий дарвозабони Игнатий Нестеровни ҳам кузатиб қўйди.\nИгнатий Нестеровнинг статистикасига этибор берсак.\n2001 "Динамо" 24 ўйин\n2002-2009 "Пахтакор" 192 ўйин\n2010-2013 "Бунёдкор" 137 ўйин\n2014-2018 "Локомотив" 160 ўйин\n2002-2019 Ўзбекистон миллий терма жамоаси 106 ўйин.\nНестеровга Саудия Арабистонидаги фаолиятида омад тилаб қоламиз.\nРоберто Карлос Тошкентга келди. У ёшларга мастер-класс ўтади, меҳрибонлик уйига борди ва матбуот анжуманида иштирок этди\nЖаҳон футбол юлдузи Роберто Карлос 28 январь куни Тошкентга келди. Бу ҳақда ЎФА матбуот хизмати хабар берди.\nРоберто Карлос турли тадбирларда иштирок этди. Жумладан, ёш футболчилар учун ЎФА майдонида мастер-класс ташкил этилди. Кейин шу ернинг ўзида фахрий футболчилар иштирокида ўртоқлик ўйини бўлиб ўтди. Учрашув 10 дақиқадан икки тайм давом этди. Роберто Карлос ҳар иккала жамоа таркибида биттадан таймда тўп тепди.\nРоберто Карлос А.П.Хлебушкина номидаги Меҳрибонлик уйига ташриф буюриб, у ердаги тарбияланувчилар билан учрашди ва болаларга совғалар тақдим этди. Шунингдек, Роберто Карлос билан матбуот анжумани ташкил этилди.\nЖаҳон футболи юлдузларининг юртимизга ташрифи мамлакатимизда футболни оммалашатиришга ҳисса қўшади ва болаларда ушбу спорт турига қизиқишни оширишга хизмат қилади.


Индонезияда аёл шимда бўлгани учун унга шилқимлик қилган эркакка айблов қўйилмади\n17:02 / 08.03.2017\nИндонезия пойтахти Жакарта шаҳри яқинида автобусда ўз ёнида ўтирган аёлга тегажоғлик қилган шахс қўлга олинди. Жабрланувчи полицияга ушбу шахс унинг оёқларини ушлаб, шилқимлик қилганидан шикоят қилган. Аммо ҳуқуқ-тартибот органлари ушбу ҳаракат шилқимлик эмас деб хулоса чиқаришган. Coconuts Jakarta нашрида ёзилишича, полициячилар аёл шим кийгани учун шундай қарорга келишган.\nАвтобус ҳайдовчисининг қайд этишича, ушбу шахс жамоат транспортида биринчи марта аёлларга тегажоғлик қилиши эмас. У қўлга олинаётган вақтида ҳамроҳининг белидан ушлаганини инкор қилмаган.\nЖакарта жиноий қидирув бошқармаси раҳбари Бамбанг Эдининг сўзларига кўра, ушбу ҳодисани жинсий зўравонлик сифатида баҳолаб бўлмайди.\n"Ушбу эркак бу аёлга у ёнида ўтиргани учун тегиниб кетган. Бундан ташқари, аёл узун шим кийганди. Агар у юбкада бўлганида ёки эркак унинг жинсий аъзоларига тегинганида буни жинсий зўравонлик сифатида қайд этиш мумкин бўларди", деган полиция вакили.\nШу билан бирга полициядагилар ҳали ушбу гумонланувчи ҳали қўйиб юборилмагани, қўйиб юборилган тақдирда ҳам уни 24 соат давомида кузатишлари ҳақида қўшимча қилган.\nШу кунларда Индонезияда Халқаро хотин-қизлар куни муносабати билан аёллар марши ўтказилмоқда. Баъзи фаоллар ижтимоий тармоқлар орқали ушбу ҳодиса бўйича норозилик билан муносабатлар билдириб ўтишган. Улар нафақат жинсий аъзоларга тегиниш, балки инсоннинг розилигисиз ҳар қандай тегинишни зўравонлик деб ҳисоблаш шартлигини қайд этиб ўтишган.\nЖакартадаги биржада 70 дан кўпроқ одам балкондан тушиб кетди (видео)\nВидео: Хитойликнинг боши панжараларга қисилиб қолди ва йиғлаб юборди\n2017 йилда АҚШда деярли минг киши полиция ўқларидан ҳалок бўлган\nКолорадода полиция билан отишма рўй берди\nБритания полицияси жиноятчиларни мультфильмдаги усулдан фойдаланиб ушлади\n«Қримга сигнал!» - Порошенко Донбасс бўйича қонунга изоҳ берди\nБабаяндан арман журналистига жавоб: «Мен шу буюк Ватаннинг фуқароси эканлигимдан фахрланаман»


ҚР Президенти ШҲТ давлатларини ўзаро ҳисоб-китобларда миллий валюталар улушини оширишга таклиф қилди NUR-SULTAN. Kazinform – ҚР Президенти Қасим-Жомарт Тоқаев ШҲТга аъзо давлатларига ўзаро ҳисоб-китобларда миллий валюталар улушини кўпайтиришни таклиф қилди, деб хабар беради Kazinform мухбири.\n2021 йилдан бошлаб Қозоғистон ОТМларида давлат намунасидаги дипломлар берилмайди NUR-SULTAN. Kazinform – 2021 йилдан бошлаб Қозоғистондаги олий ўқув юртлари ўз намунасидаги дипломларини беришади ва сифат масъулиятини оширадилар, деб хабар беради Kazinform мухбири.\nНоябрь ойида нефт нархи кўтарила бошлади NUR-SULTAN. Kazinform – Ноябрь ойида нефть нархи кўтарила бошлади. Бу ҳақда бугун Ҳукумат йиғилишида Қозоғистон Миллий банки раиси Ерболат Досаев маълум қилди, деб хабар беради Kazinform мухбири.\nВакцина коронавирус пандемиясини тубдан ўзгартиради - ЖССТ JENEVA. Kazinform – Келгуси йилнинг март ойида аҳолининг ижтимоий ҳимояга муҳтож қатламига коронавирусга қарши вакцина етказиб берилса, бу пандемия жараёнини тубдан ўзгартиради. Бу ҳақда Жаҳон соғлиқни сақлаш ташкилоти бош директорининг маслаҳатчиси Брюс Эйлвард гапириб берди, деб ёзади Kazinform Reuters агентлигига асосланиб.\nОб-ҳаво: Қозоғистоннинг 12 та ҳудудида огоҳлантириш эълон қилинди NUR-SULTAN. Kazinform – «Қазгидромет» 10-11 ноябрь кунлари Қозоғистоннинг 12 ҳудудида бўронли огоҳлантиришни эълон қилди, деб хабар беради Kazinform.\nҚозоғистонда тикланувчи энергия ҳажми ўсиб бормоқда NUR-SULTAN. Kazinform – ҚР Энергетика вазири Нурлан Ноғаевнинг сўзларига кўра, қайта тикланадиган энергия манбаларидан ишлаб чиқарилган электр энергияси ҳажми йил бошида белгиланган режадан ошди, деб хабар беради Kazinform мухбири.\nKASE: Қозоғистонда бирнеча кундан бери доллар арзонлашмоқда ALMATY. Kazinform – Қозоғистон фонд биржасидаги (KASE) савдолар натижаларига кўра доллар тенгеге нисбатан курси арзонлашди, деб хабар беради деб хабар беради Kazinform мухбири.\nҚозоғистонда фармацевтика саноатида ишлаб чиқариш 40 фоизга ошди NUR-SULTAN. Kazinform – ҚР Индустрия ва инфратузилмани ривожлантириш вазири Бейбит Атамқулов иқтисодий ўсиш йўналишлари ҳақида маълумот берди, деб хабар беради Kazinform мухбири.\nҚозоғистонда 10 ойда қишлоқ хўжалигида 5,2 фоиз ўсиш кузатилди NUR-SULTAN. Kazinform –Қостанай, Ақмола ва Павлодар вилоятлари қишлоқ хўжалиги маҳсулотларини ишлаб чиқариш соҳасида энг яхши натижаларга эришди. Бу ҳақда Ҳукумат йиғилишида ҚР Қишлоқ хўжалиги вазири Сапархан Омаров маълум қилди, деб хабар беради Kazinform мухбири.\nПандемияга қарамай кўплаб соҳаларда жиддий ўсиш кузатилмоқда – ҚР Бош вазири NUR-SULTAN. Kazinform – Ҳудудлар Президент томонидан белгиланган вазифаларни самарали амалга ошириш учун барча чораларни кўриши шарт. Бу ҳақда Қозоғистон Бош вазири Асқар Мамин бугун Ҳукумат йиғилишида маълум қилди, деб хабар беради Kazinform мухбири.\nҚозоғистон ва Россия ташқи ишлар вазирлари телефон орқали сўзлашди NUR-SULTAN. Kazinform – Россия томонининг ташаббуси билан Қозоғистон Республикаси ташқи ишлар вазири Мухтар Тлеуберди Россия Федерацияси ташқи ишлар вазири Сергей Лавров билан телефон орқали мулоқот қилди. Бу ҳақда Kazinform ҚР ТИВ матбуот хизматига асосланиб хабар беради.\n10 ойда асосий капиталга 9,4 трлн тг инвестиция киритилди NUR-SULTAN. Kazinform – Қозоғистонда 2020 йилнинг 10 ойи давомида асосий капиталга 9,4 трлн тенге инвестиция киритилди. Бу ҳақда бугун Ҳукумат йиғилишида ҚР Миллий иқтисодиёт вазири Руслан Даленов маълумот берди, деб хабар беради Kazinform мухбири.\nҚозоғистоннинг 9 ойлик экспорти 35 миллиард долларни ташкил этди NUR-SULTAN. Kazinform – Қозоғистоннинг 9 ойлик экспорти ҳажми 35,3 миллиард долларни ташкил этди. Бу ҳақда Ҳукумат йиғилишида мамлакатнинг 10 ойлик ижтимоий-иқтисодий ривожланиши тўғрисида ҚР Миллий иқтисодиёт вазири Руслан Даленов маълумот берди, деб хабар беради Kazinform мухбири.\nБир кунда Қозоғистонда 11 одам COVID-19 га ўхшаш пневмония билан касалланди NUR-SULTAN. Kazinform – 9 ноябрь ҳолатига кўра, COVID-19 аломатлари бўлган пневмония билан оғриган беморлар тўғрисидаги маълумотлар эълон қилинди, деб ёзади Kazinform coronavirus2020.kz сайтига асосланиб.\nБельгия COVID-19га қарши вакцина ишлаб чиқаради BRÚSSEL. Kazinform – Антверпен шаҳридаги Пуурс муниципалитетидаги американинг Pfizer фармацевтика гуруҳининг бельгиядаги бўлими COVID-19га қарши вакцсинасини ишлаб чиқариш учун танланган иккита жойдан бири бўлади, деб хабар беради Kazinform мухбири.\nКеча Қозоғистонда 564 кишида коронавирус аниқланди NUR-SULTAN. Kazinform – Қозоғистонда ўтган суткада 564 одам коронавирус инфекциясини юқтирганлиги маълум бўлди, деб хабар беради Kazinform coronavirus2020.kz сайтига таяниб.


Ўзбек ҳибсхонасидан яна бир жасад чиқди.\nСодиқжоннинг жасадини кўрган амакисининг ўғли 16 ёшли Фурқат ҳам ўша куни уйида ўзини осган.\nЭргашевлар хонадонига кетма-кет келган бу офатдан, унинг яқинлари жуда катта қайғуга тушдилар.\nЖиззахлик инсон ҳуқуқи фаоли Мамиржон Азимовнинг айтишича, бу воқеа 12 ноябрь куни содир бўлган эди:\n- Содиқжон Эргашев ички ишлар бўлими ходимлари томонидан қўлга олинган. У бир дўсти билан бирга бўлган, иккаласи ҳам ушланган. Ҳозир амакиси Пардавой билан гаплашдим. Унинг айтишича, кечаси соат бирларда Содиқни “200 минг сўм пул топиб келсанг, қўйиб юборамиз” чиқариб юборган. Кечаси у уйига келган, кейин аммасидан 200 минг сўм пул олиб, аммаси билан бирга милиция бўлимига борган. Милиция ходимлари эса "бу пулинг кам, яна топиб келасан", деган.\nКейин у норозилик билдирган, ичкарида анча бақир- чақир бўлган. Кейин уни яна алоҳида изолятор хонасига қамаб қўйишган. Бир оздан кейин Содиқнинг овози чиқмай қолган. Милиция ходимларининг айтишича, уни ёлғиз қолдириб кетишганидан кейин, Содиқ кроссовкасининг ипи билан изолятор хонасидаги панжарага ўзини осган,- дейди Мамиржон Азимов.\nҲуқуқ фаолига кўра, шундан сўнг Содиқжон Эргашев касалхонага олиб борилган, бироқ у аллақачон жон таслим қилиб бўлган эди. Марҳумнинг жасади унинг яқинларига берилган, бироқ прокурор Содиқнинг жасадини яна қайтариб олиб келиб, суд тиббий экспертизасидан ўтказган.\nМамиржон Азимовнинг Содиқжоннинг амакиси Пардавой Эргашев берган маълумотларга таяниб айтишича, бу йигитларнинг ҳибсга олинишига чойхонадаги ўтиришдан кейин содир бўлган жанжал сабаб бўлган:\n- Чойхонадан чиққандан кейин яна қанақадир можаро бўлган дейишяпти. Бунга қизлар ҳам аралаш дейишяпти. Содиқжоннинг яқинлари фикрича, ички ишлар ходимлари суюқ қизларнинг қўли билан ҳам йигитлардан пул ундириш мақсадида шунақа ишларни ўзлари уюштирган бўлиши мумкин. Содиқжонни ҳам 200 минг топиб келасан, деб чиқариб юборганда “шармандангни чиқарамиз, ишхонангга ёзамиз”, деб қўрқитишган экан,- дейди Мамиржон Азимов.\nҲуқуқ ҳимоячисига кўра, Содиқжоннинг ўлими бу оила учун яна бир кутилмаган бахтсизликни олиб келган:\n- Содиқжонни жасадини уйига олиб келишгандан сўнг, унинг яхши кўрган жияни 16 ёшли Фурқат (Пардавой Эргашевнинг ўғли) жуда қаттиқ изтиробга тушган. Амакисини жасадини қучоқлаб ўкириб йиғлаган. Пардавой аканинг айтишича, кейин у болани ўз уйларига олиб кетишни буюрган. Фурқат уйига борганидан сўнг, ўша 13 ноябр куни кечқурун ошхонага кириб ўзини осиб қўйган. Бу жуда катта қайғу бўлди бу оила учун. Эртаси куни икки майитни ҳам бир хонадондан чиқаришди,- дейди Мамиржон Азимов.\nЖиззахлик инсон ҳуқуқи фаолининг айтишича, Содиқжон Эргашевнинг милиция бўлими изоляторидаги сирли ўлими ва Фурқатнинг фавқулодда ўлими унинг яқинларини изтиробга солди. Улар очиқ қолган саволларга жавоб олиш учун ҳар куни ички ишлар бўлимига бормоқдалар. Бироқ, ҳозирча тергов жараёнлари кетаётгани учун улар қониқарли жавоб ололганлари йўқ.\nМамиржон Азимовга кўра, Содиқжон Эргашев яқинларини қийнаётган саволлар булар.\nАгар Содиқжон бирор бир жиноятда гумонланиб ҳибсга олинган бўлса, нега уни ярим кечаси милиция ходимлари пул топиб кел деб, уйига жўнатиб юборишади?\nСодиқжон ҳибсга олинар ва камерага қамалар экан, ундан ўз жонига қасд қилиши мумкин бўлган, ип, камар сингари буюмлар нега олиб қўйилмайди?\nНега Содиқжоннинг бўйнида ўзини осганлигига аниқ далил бўладиган излар топилмаган?\nБу каби саволларга жавоб олиш бизни Жиззах шаҳар ички ишлар бўлимига қўнғироқ қилишга ундади. Жиззах шаҳар ички ишлар бўлими навбатчиси, ҳақиқатан ҳам шундай ҳолат юз берганини тасдиқлади. Бироқ айни пайтда тергов ишлари бораётгани учун, бу ҳақда телефон орқали маълумот бермаслигини айтди.


Ана шундай тадбирлардан бири яқинда “Болага китоб беринг” шиори остида ташкил этилди. Унда мактабнинг барча ўқувчилари ва уларнинг ота-оналари, маҳалла фаоллари, мактабнинг собиқ ўқувчилари иштирок этди.\nТадбирга ташриф буюрган меҳмонлар ўзлари севиб ўқиган энг сара адабиёт намуналарини ўқувчиларга улашдилар. Ўқитувчилар ва ўқувчиларнинг ота-оналари томонидан ҳам кўплаб адабиётлар мактаб кутубхонасига совға қилинди. Ҳомийлар томонидан совға қилинган китоблар сони 300га яқин бўлди.\nФарғона туманидаги 31-умумтаълим\nмактаби кутубхона мудираси.\n« Ишонч оқланяпти\nЭнг қадрли туҳфа »


Рўзиқул Бердиев: "Пахтакор"ни чемпионлик билан табриклаймиз" / CHAMPIONAT.asia\n01:14АПЛ. "Манчестер Юнайтед" - "Шеффилд" 0:0 (матнли трансляция) 0 01:07АПЛ. Тухелнинг "Челси"даги дебют ўйинида дуранг қайд этилди 1 01:00"Райо Вальекано" – "Барселона" (онлайн ҳисоб) 1 00:37Италия кубоги, 1/4 финал. "Лацио" билан ўйинда 1 киши кам бўлиб қолган "Аталанта" ирода кўрсатди 1 00:25Италия кубоги, 1/4 финал. "Ювентус"нинг асосий таркиби эълон қилинди 0 00:23АПЛ. МЮ, "Эвертон" ва "Лестер"нинг асосий таркиби билан танишинг 4 00:16Испания кубоги, 1/8 финал. "Барселона"нинг бошланғич таркиби маълум! 0 00:05Olamsport: UFC гўзалида янги белбоғ, енгил вазнда ўзгаришлар катта ва бошқа хабарлар 0 23:51Славко Лукич фаолиятини Суперлигада давом эттиради 5 23:19Кроос: "Чемпионлар Лигасини 5-марта ютишни хоҳлайман" 9 23:01Ўзил "Фенербахче"да нечанчи рақам остида ўйнайди? 3 22:44Юран ахлоқ қўмитасининг қарори устидан шикоят қилади. У Остон Ўрунов ҳақида гапиргани учун жаримага тортилган эди 8 22:29Эртага "Воҳа дербиси" ўтказилади 0 22:19АПЛ. Тухель "Челси"даги дебютида кимларни асосий таркибда майдонга туширади? 9 22:05Шоҳруҳ Маҳмудхожиев: "Навбаҳор" стадионида тўп тепишнинг завқи бошқача" 5\n25 ноя 2020 16:39\nСуперлига 24-турдан ўрин олган "Насаф" - "Пахтакор" учрашувидан сўнг мезбонлар бош мураббийи Рўзиқул Бердиев фикрлари билан ўртоқлашди.\n"Чемпионни мағлубиятга учратиб медалларга эгалик қилиш икки ҳисса ёқимли. Барчани ғалаба билан табриклайман. Футболчилар катта меҳнат қилишди, бунинг учун уларга катта раҳма айтаман. Ўйлайманки, бугун ўйинда тўлиқ устунлик қилдик. Вазиятларни ҳисобга олсак ҳам бу яққол намоён бўлади. Ушбу учрашувга йигитлар руҳан жуда яхши тайёргарлик кўришганди. Медаллар ютиш ўз қўлимизда эди. Ўтган турдаги мағлубиятдан сўнг бугун мухлисларимиз кўз ўнгида чиройли ўйин кўрсатишимиз керак эди. Жамоамиз маҳорат ва иштиёқ кўрсатди. "Пахтакор"ни чемпионлик билан табриклаймиз. Лекин бугун биз устунликка эга бўлдик.\n- "Суғдиёна" билан ўйиндан олдин 10та учрашувда мағлуб бўлмаган эдик. Нега шундай савол бермадингиз? (кулади). Битта мағлубиятга учраганимизга дарҳол шу саволни бердингиз. Албатта бу ҳазил. Мағлубиятни жиддий қабул қилдик. Ғалабадан хурсандмиз. Мағлубият бугунги ўйинга мотивация берган бўлиши мумкин. Жиззахдаги мағлубиятнинг ўзига яраша сабаблари бор эди. Оралиқдаги катта танаффусдан сўнг ўйин ўтказдик. Терма жамоа футболчилари ўйин куни етиб келган эди. Жароҳатлар ҳам таъсир қилди. Бу баҳона эмас.\n- Рақиб бош мураббийи "Насаф"нинг барча футболчилар ёққанини айтди. Бу ҳавотирли жавоб эмасми?\n- "Насаф" яна битта ғалаба қозонса иккинчи ўринни нақд қилади. Лицензиялаш жараёни қандай кетмоқда?\n- Майдонда учта марказий ҳимоячи борлигига қарамасдан 4-3-3 схемасида ўйнадик. Бу жойлаштиришга боғлиқ. Жиззахда 3-4-3 схемасида ўйинимиз қовушмади. Бугун эса марказий ҳимоячи ролида тўп тепадиган Ғолиб Ғайбуллаевни қанотга қўйдик. Қанотда ўйнайдиган футболчиларимиз жароҳати сабаб айрим ўзгаришларга қўл урдик. Жўрабек Маннонов бугун муносиб тўп тепди. Машғулотларимиз кўпроқ комбинацион футболга асосланган. Яхши майдонда ўйнаяпмиз, балки шу сабабли сифатсиз майдонларда ҳаракатларимиз ўхшамаётган бўлса керак."Машъал" майдонида икки бор ўйнадик натижа ижобий бўлмади. Файсал Траоренинг бугун туғилган куни экан. Шу сабабли у билан бирга голни нишонлашди. Охирги пайтларда жароҳати сабаб ўйинларни ўтказиб юбораётган эди.\n25 ноя 16:50:35\n25 ноя 16:43:17\n25 ноя 16:59:48\n25 ноя 16:54:38\n25 ноя 16:48:19\n25 ноя 16:47:59\n25 ноя 16:51:21\n25 ноя 16:47:44\n25 ноя 18:16:16\n25 ноя 17:26:01\n25 ноя 16:49:11\n25 ноя 18:15:47\n25 ноя 16:44:52\n25 ноя 16:53:55\n25 ноя 16:43:03


Судхўрлик | Azon.uz - Ахборот-таҳлилий портал\n00:00 15.12.2018 1177\nАллоҳ таоло ўз китобида судхўрлардан бошқа ҳеч кимга уруш эълон қилгани ҳақида хабар бермаган. Аллоҳ таоло айтади: "Эй мўъминлар, Аллоҳдан қўрқингиз ва агар чиндан мўъмин бўлсангиз судхўрлик сарқитларини тарк қилингиз. Энди агар бу буйруққа итоат қилмасангиз у ҳолда Аллоҳ ва Пайғамбари томонидан бўладиган урушга ишонаверинг". ("Бақара" сураси, 278-279 оят)\nБу жиноят Аллоҳнинг ҳузурида нақадар оғир эканлигига мазкур оят кифоядир. Судхўрликда иштирок этган икки томон, воситачилик қилганлар, ёрдам берганларнинг ҳаммаси Пайғамбар соллаллоҳу алайҳи васаллам томонларидан лаънатланганлар.\nПайғамбар соллаллоҳу алайҳи васаллам: “Рибо еювчини ҳам, едирувчини ҳам, уни қайд қилувчини ва унга гувоҳ бўлганларнинг барини лаънатладилар ва улар гуноҳда тенгдир”, дедилар.\nШунга биноан судхўрликни қайд этишда, олишда, беришда, сақлашда, умуман қандай тарзда бўлса ҳам кўмаклашиш ҳаромдир. Расулуллоҳ соллаллоҳу алайҳи васаллам бу оғир гуноҳнинг нечоғли қабиҳлигини баён қилиб шундай деганлар: “Рибо етмиш уч даражадир, шунинг энг енгили киши ўз онаси билан зино қилгани кабидир, рибонинг энг каттаси мўъминнинг обрўсидир”, яъни унга тил теккизишдир.\nЯна Пайғамбар соллаллоҳу алайҳи васаллам: “Кишининг судхўрликдан билиб туриб бир дирҳам емоғи, ўттиз олти марта зинодан оғирроқдир”, деганлар.\nСудхўрлик ҳаммага баробар ҳаром қилинган. Бунда бой билан камбағал ўртаси ажратилмаган, балки унинг ҳукми барча ҳолат ва барча шахсларга тенгдир. Қанча-қанча бой-бадавлат кишилар, катта савдогарлар, судхўрлик сабабидан касодга учраганларига тарих гувоҳдир. Касодга учрамаган тақдирда, мол-дунё беҳисоб бўлсада, баракаси бўлмайди.\nПайғамбар соллаллоҳу алайҳи васаллам: “Рибода мол кўпайса ҳам оқибати кам бўлади”, деганлар. Шунингдек рибо фоизнинг кўп ёки оз бўлиши билан белгиланмайди. Унинг ози ҳам кўпи ҳам ҳаромдир. Судхўр қиёмат куни жин урган кишидек қабридан шайтонлаб туради.\nСудхўрлик оғир жиноят бўлсада, лекин ундан тавба қилиш мумкинлигини ва бунинг қандай бўлишини Аллоҳ таоло кўрсатиб қўйган: “Агар тавба қилсангиз, дастмоянгиз ўзингизга, зулм ҳам қилмассиз, зулм ҳам кўрмайсиз”. ("Бақара" сураси, 279-оят)\nМанба: ЎМИ Бухоро вилояти вакиллиги


Май ойининг якунлари бўйича Beeline‘нинг cаll-марказига келиб тушган сўровларнинг оммабоп рейтинги\n17:24 / 16.06.2015\n2015 йил 16 июн, Тошкент. Алоқа оператори Beeline май ойининг натижаларига кўра cаll-марказига келиб тушган абонентлар сўровларининг оммабоп ТОP-5талигини тақдим этмоқда.\nМижозларнинг энг кўп мурожаатлари мобил интернет бўйича маслаҳат олиш ҳақида бўлган. Асосан авто- ва қўлли созлаш қоидалари, шунингдек оптимал ГПРС-пакетлар танлашда ко‘мак олиш саволлари билан қизиқишган.\nИккинчи ўринда хизматлар учун тўловларни амалга ошириш билан боғлиқ саволлар: баланс бўйича маслаҳат, ишончли тўлов, мобил пул ўтказув, Click хизмати.\nОммабоплиги бўйича учинчи савол – контент-хизматлар: қандай ёқиш ва ўчириш, тарификация.\nТўртинчи ўринда хизмат турлари билан боғлиқ саволлар. Абонентларни кўпинча қуйидаги хизматлар қизиқтирган: “Алоқада бўл!”, “Контакт бор!”, “Мега кун” ва “Мега ҳафта”, шунингдек “Do It!”.\nБешинчи ўринда Beeline тариф режалари бўйича маслаҳатлар: мижозлар “Браво Ооо!”, VIP Status, Zo‘r-Zo‘r Mix тариф режалари билан боғлиқ саволлар беришган.\nЭслатиб ўтамиз, 0611 бепул рақамдан ташқари, компания абонентлари “Онлайн-маслаҳатчи” www.0611.beeline.uz ноёб чатдан ва 0621 SMS-маслаҳатчидан ҳам фойдаланишлари мумкин. Бундан ташқари, STATUS мижозларига – 0777 алоҳида ажратилган канали бўйича сутка давомида хизмат кўрсатиш амал қилади. Интернет сервислар орқали хизмат кўрсатилиши учун 0611@beeline.uz электрон манзилига мактуб йўллаш, ёки компания сайти орқали қуйидаги ҳавола бўйича сўров юбориш мумкин http://mobile.beeline.uz/ru/main/help/faq.wbp.


ИнтерФУТБОЛ :: Эдерсон: “Баъзи голларни тан олишга тўғри келади”\n«Манчестер Сити» дарвозабони Эдерсон Мораес кимсан Кевин де Брюйне вазифасини зиммасига олишга тайёр! «Шаҳарликлар» жорий мавсумни яхши бошлашгани йўқ, аммо ҳозир АПЛ турнир жадвалида ишонч билан пешқадамлик қилишмоқда. Жумладан, жамоа голкипери Эдерсон чемпионат доирасида қаторасига 8та ўйинда дарвозасини дахлсиз сақлаб қолди. Кўринишидан, у мавсум якунида Golden Glove («Олтин қўлқоп») совринини яна қўлга киритмоқчи. Championat.com сайти яқинда бразилиялик футболчидан «Okko Спорт» веб-сайти учун интервью олди.\n- Пеле, Ромарио, Роналдиньо каби етук юлдузлар мамлакати - Бразилияда туғилган дарвозабонсиз. Қизиқ, нега айнан кипер позициясини танлагансиз?\n- Дарҳақиқат, мамлакатимизда футболга ошно тутинган болалар кўпинча Пеле, Роналдо, Ромарио, Роналдиньо ва Неймар кабилар изидан боришни ўйлашади. Жумладан, мен ҳам аввалига майдонда ўйнаганман, аммо кейинчалик баъзи қийинчиликларга дуч келганим таъсирида дарвозада тура бошладим. Муҳими, биринчи кунданоқ янги ролни севиб қолдим ва ҳанузгача ўша муҳаббат мен билан бирга.\n- Хўш, дарвозабонликка ихтисослашгунга қадар қайси позицияда тўп сургансиз?\n- Ҳимоянинг чап қанотида.\n- Тасаввур қилайлик, футболда дарвозабон йўқ. Шундай тақдирда қайси позицияни танлардингиз?\n- Менимча, ярим ҳимояни.\n- Чунки майдонни яхши кўраман ва ўйлашимча, тўғри узатма бера оламан. Агар ярим ҳимоячи бўлганимдами, де Брюйне ҳозир захирада ўтирарди, бу ҳазил, албатта. Лекин умуман олганда, ўрта позиция кўнглимга яқин. Тўғри, унга бироз бошқача қарайман. Дейлик, телевизорда ўйинларни кўрсам, айнан ярим ҳимоячиларни алоҳида кузатаман.\n- Айтишларича, дарвозабонлар ҳаттоки, фикрлаш масаласида ҳам бошқалардан ажралиб туришади. Шу тўғрими?\n- Худди шундай. Майдон ўйинчилари ва дарвозабонлар турли шароитда, бизнинг вазифамиз анча мураккаб. Шунинг учун ҳам, киперларга алоҳида эътибор қаратилади. Мисол учун, ҳужумчи гол уролмаса, бунга табиий ҳолдек қарашади, шунчаки, омад етишмаганини айтишади. Ҳимоячи хато қилдими? Учраб туради. Аммо дарвозабон адашса, суғурта қиладиган ҳеч ким йўқ. Қисқаси, кипер позицияси раҳмат келтирадиган нуқта эмас. Сиз бутун ўйин давомида ажойиб ҳаракатланишингиз ва бир неча зарбаларни тўсишингиз мумкин, аммо кейин 1тагина хатонгиз ҳаммасини ювиб юборади ва кўпчилик шуни эслаб қолади.\n- Дарвозабонлар энди оёқлари билан кўпроқ ўйнашмоқда...\n- Ҳа. Жумладан, «Сити» ҳам шу усулдан фойдаланяпти - ўйин тузилмаси шундай. Услубимизга мувофиқ, дарвозабондан ўрта ва узоқ масофага тўғри тўп узатиш талаб этилади. Футбол чиндан ҳам, тобора ривожланмоқда. Фикримча, эндиликда дарвозабон роли аввалгига нисбатан анча ошди.\n- Россияда ирим тариқасида дарвозани ўпадиган кипер бор. Сизда ҳам қандайдир анъанавий одатингиз борми?\n- Футболда кўпчилик иримга амал қилади. Масалан, Бразилияда автобуснинг орқага юришига асло йўл қўймайдиган мураббий бор. Унинг айтишича, бу ҳаракат омадсизликка олиб келар экан. Ҳа, ҳар кимнинг ўз одати бор, бунга ҳурмат билан қарайман. Кимдир ирим ёрдам беришига ишоняптими, унга қаршилик қилманг. Ахир барчаси руҳиятга бориб тақалади. Лекин шахсан менда қандайдир ирим йўқ.\n- Ростини айтинг: ўйин давомида рақиб жарима майдонида нималар бўлаётганини аниқ кўрасизми?\n- Вазиятга боғлиқ. Баъзан рақиб мудофаа чизиғи анча олдинда жойлашади ва барчасини яққол кўраман. Лекин тўп жарима майдони ичига киритилганидан кейин ҳолатни тўлиқ англаш имконияти пасаяди. Дейлик, тўпнинг қўлга теккани ёки йўқлигини баҳолаш имконсиз. Тўғри, моҳиятан қараганда, воқеалар ривожи шундоқ кўз ўнгимда ривожланади.\n- Дарвозабон ўйинда 10 километрлаб югурмайди, аммо майдондагилардан кам бўлмаган даражада руҳий қувват сарфлайди, тўғрими?\n- Албатта. Ахир майдонда дарвозабонга ҳаммадан қийинроқ. Зеро, руҳий чарчоқ жисмоний толиқишдан ёмонроқ. Ҳа, майдонда 10 эмас, атиги 3-3,5 километр, баъзан бундан ҳам камроқ масофа босармиз, аммо энг катта оғирлик айнан бизнинг зиммамизга тушади.\n- «Сити» тўпни шунчалик кўп назорат қиладики, жамоага дарвозабон керак эмас. Бу ҳазилнамо фикрга муносабатингиз қандай?\n- Мухлислар шундай ҳазиллашишлари мумкин - бу уларнинг ҳуқуқлари ва барчасига оддий қарайман. Тушунарлики, ушбу фикр аслида мантиқан тўғри эмас. Қолаверса, рақибларга ҳамиша ҳурмат билан ёндашиш керак. Тўпни нечоғли назорат қилмайлик, диққат-эътиборни бир зум ҳам йўқотмаслигимиз талаб этилади. Умуман, тўпни кўпроқ олиб юришдан мақсад - рақибни чарчатиш.\n- Қай бири аламлироқ - тўпни оёқлар орасидан ўтказиб юборишми ёки қўлингиз ёнидан?\n- Бу ҳам муайян вазиятга боғлиқ. Демоқчиманки, зарба берилган масофа, унинг кучи ва ҳоказоларга...\n- Гол қўйиб юборганингиздан сўнг тўпни қайтариш имконсиз эканлигини тушунган ҳолатлар ҳам бўладими? Эҳтимол, «Жин урсин, лекин чиройли гол уришди!» қабилида ўйлаб қоларсиз...\n- Албатта, шунақаси ҳам бўлади. Хусусан, АПЛ ўйинларида. Баъзан голдан кейин ўйлаб-ўйлаб, зарбани тўсиш иложсиз бўлганини тушунасан. Кейин жимгина ожиз қолганингни тан олишингга тўғри келади, ахир гоҳида ақлга сиғмас зарбалар берилади.\n- Мисол учун?\n- АПЛдаги биринчи мавсумимда «Борнмут»га қарши кечган ўйин вазияти. Ўшанда Компани тўпни боши билан қайтарган, аммо унга эга чиққан рақиб бурчакни нишонга олганди. Кейинчалик ўша вазиятни кўп таҳлил қилдим ва тўпни қайтариш имконияти деярли нолга тенг бўлганини англадим. Тан олишим керак, ўша гол ажойиб чиққанди.\n- Зинченко ва де Брюйнени қандай ажратасиз?\n- Уларда кичик фарқ бор, барибир. Бу ҳақда кийиниш хонасида кўп ҳазиллашамиз. Умуман олганда, улар чиндан ҳам, худди эгизаклардек. Тўғрироғи, ота ва ўғилдек.\n- Охирги савол: «Сити ҳақида суратга олинган All or Nothing ҳужжатли фильми туфайли Гвардиола футболчиларга қандай бақириши мумкинлигини билдик. Жорий мавсум шундай танбеҳларни кўп эшитяпсизларми?\n- Йўқ-йўқ. Бунақаси асабий ўйинлар вақти, шароит тақозоси билан кузатилади. Шунда талабчанликни ошириш кераклигини тушунамиз. Мураббийнинг бақириши - оддий ҳол, эҳтирослар диққатни жамлашга ёрдам беради. Агар футболчи дакки эшитишга тайёр бўлмаса, унда дарҳол бошқа спорт турига ўтиши керак.


Китоб номи: “Қуръон қалблар шифоси”.\nМуаллиф: Зиёвуддин Раҳим.\nНашриёт номи: “Шарқ нашриёт-матбаа акциядорлик компанияси”.\nҲажми: 432-бет, ISBN 978-9943-26-584-4\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмитасининг 4882-рақамли рухсати билан нашр этилди.\nКитоб аннотацияси: Аллоҳ таолонинг Каломи Қуръони карим инсонни тўғри йўлга бошлайди, қалбини поклайди, одобини сайқаллайди, икки дунё саодатига йўллайди. Қўлингиздаги “Қуръон – қалблар шифоси” китобида Қуръон ўқиш, эшитиш, тадаббур қилиш фазилатлари баён этилган, Қуръонни қалбга жо айлаш, Каломуллоҳни яхши кўриш билан боғлиқ муҳим маълумотлар берилган. Шунингдек, Қуръон хатм қилиш муддати, Каломуллоҳни ёдлаш усуллари, қироат одоблари, суралар фазилати ҳақида ҳам тўхталиб ўтилган, улуғларнинг Қуръонга чексиз муҳаббати, юксак ҳурмат-эҳтироми ҳақида ибратли ривоятлар келтирилган.\nМазкур асарда Қуръон қалбга шифо экани, маънавий касалликлар Қуръон билан даволаниши алоҳида таъкидланган, руҳий комиликка, кўнгил хотиржамлигига эришиш йўллари кўрсатилган. Ушбу китоб Аллоҳнинг Каломига эътиборингиз кучайишига, муҳаббатингиз ортишига, қалбингиз иллатлардан тозаланиб, имонингиз мустаҳкамланишига сабаб бўлади, деб умид қиламиз.\nФайл ҳажми: 1.94 MB\nКўчириб олиш: Қуръон – қалблар шифоси\n12.9.2019 8637 Батафсил


Миллий гвардия Ҳарий-техника институтида оммавий тадбир ўтказилишига изоҳ берди - Anhor\nAnhor Все посты Миллий гвардия Ҳарий-техника институтида оммавий тадбир ўтказилишига изоҳ берди\n15 июнь куни «Ўзбекистон 24» телеканали Миллий гвардиянинг Ҳарбий-техника институтида битирув тадбири қандай ўтгани ҳақида лавҳа берди. Миллий гвардия матбуот хизматида Anhor.uz нашрининг Миллий гвардия карантинга қарамасдан қандай асосларда оммавий тадбир ўтказгани ҳақидаги саволига жавоб берди.\n«Миллий гвардия Ҳарбий-техника институти раҳбарияти тадбир ўтказилган ҳудудга фақат тиббий назорат ва дезинфекциядан ўтган кишилар барча шахсий гигиена чораларига амал қилган ҳолда қўйилганини билдиради. Ҳарбий-техника институтида курсантлар казарма ҳолатида бўлгани учун карантин режими муносабати билан машғулотлар тўхтатилмади», – дейилади хабарда.\n«Ўзбекистон 24» телеканали лавҳасининг якуний кадрида курсантлар ниқобсиз юрибди.\n«Тадбир якунида курсантлар плацда Миллий гвардия қўшиғини ижро этишди, қўшиқ ижроси бир неча дақиқани эгаллагани боис битирувчилар ҳимоя ниқобларини ечишди. Барча зарур эҳтиёт чоралари кўрилгани учун қўшиқни қисқача ижро этиш ўзини оқлади», – дея хулоса қилади матбуот хизмати.\nАйтиш жоизки, крусантларнинг битириш маросими ИИВ Академияси ва ФВВ Академиясида ҳам бўлиб ўтган.\nАҚШнинг Афғонистон бўйича махсус вакили Тошкентга ташриф буюради\nБош прокуратура карантин мажмуида ўз жонига қасд қилган эркакнинг ўлими тафсилотларини ошкор этди


Иньеста Неймарнинг «Реал»га ўтиши мумкинлигига муносабат билдирди\nЧоршанба, 14 Ноябр\n«Барселона»нинг собиқ аъзоси, ҳозирда Япониянинг «Виссел Кобе» клуби сафида тўп сураётган Андрес Иньеста Каталониядаги собиқ жамоадоши Неймарнинг «ПСЖ»дан «Реал»га ўтиши мумкинлигига муносабат билдирди.\n«Бу менга оғир ботмайди. Боиси бу шундай ҳолки, агар у амалга ошиши керак бўлса, албатта шундай бўлиб чиқади. «Реал» жуда истеъдодли ўйинчи билан кучайишга эришиши мумкин.\n«Барселона» сафида мукаммал футболчилар бор, улар орасида соврин юта олиши мумкин бўлган номзодларни кўряпман. «Барса» таркиби бу йил анчагина кучайди. Клубда Коутиньо каби футболчилар бор, у тезда мослашиб кета олди. «Барселона» сиймосида ишончли жамоани кўриб турибман», - деб айтиб ўтди Иньеста Cadena Ser мухбири билан суҳбатда.\nТажрибали хавбекдан, шунингдек, Неймарнинг «Камп Ноу»га қайтиши борасида нима дея олиши мумкинлиги ҳақида сўрашди.\n«Менимча, бу қийин масала. Албатта, Неймар энг кучли футболчилардан бири, у исталган жамоада бир ўзи ўйин тақдирини ҳал этиб қўйиши мумкин. Шундай бўлса-да, ортга қайтиши осонлик билан бўладиган иш эмас», - деди Андрес.\nЭслатиб ўтамиз, Иньеста «Барселона»даги 16 йиллик фаолиятидан сўнг клубни тарк этиб, йилига 30 миллион евро маош таклиф қилган япон клуби сафига ўтган эди. У бразилиялик ҳужумчи билан тўрт мавсум бирга тўп сурган.\nЛионель Мессига АПЛдан яна бир даъвогар пайдо бўлди


hidoyat.uz – “Мовароуннаҳр” нашриётининг сайти - "ТАШАББУС" ҒОЛИБЛАРИ ТАҚДИРЛАНДИ\n"ТАШАББУС" ҒОЛИБЛАРИ ТАҚДИРЛАНДИ\nПойтахтимизнинг Туркистон саройида "Ташаббус – 2013" кўрик-танловининг республика босқичи бўлиб ўтди.\n"Rubber trast" хусусий корхонасининг раҳбари Абдулҳошим Исмоилов (Андижон вилояти) "Йилнинг энг яхши тадбиркори" совринига эга бўлди. Унинг кўп тармоқли корхонасида пойафзал, кийим-кечак, резина буюмлар каби ўттиздан ортиқ турдаги маҳсулотлар ишлаб чиқарилади.\nҚорақалпоғистонлик Байрамқилич Дадебаев "Йилнинг энг яхши фермери" деб топилди. У раҳбарлик қилаётган фермер хўжалиги пахта, ғалла, шоли ва чорва моллари етиштиришга ихтисослашган.\nБухоролик Маҳфуза Салимова эса "Йилнинг энг яхши ҳунарманди" деб эълон қилинди. У тайёрлаган зарбоф буюмлар ғоят харидоргир бўлиб, нозик дидли истеъмолчиларнинг талабларига жавоб беради.\n"Ташаббус – 2013" кўрик танловининг асосий йўналишлари бўйича ғолибларга "Spark" автомобиллари топширилди. Иккинчи ва учинчи ўрин соҳиблари ҳамда қолган йўналишлар бўйича юқори ўрин эгаллаганлар қимматбаҳо совғалар билан тақдирланди.\n800 марта ўқилган.


Роберт Левандовски: Польша термасидан ЖЧ-2018да кўп нарса кутишмоқда\n17 июнь, 2018, 14:00\nПольша терма жамоаси ҳужумчиси Роберт Левандовски жаҳон чемпоинати ҳақида ўз фикрларини билдириб ўтди.\n- Мухлислар мен ва терма жамоадан кўп нарса кўтаётганликлари айни ҳақиқат. Польшаликлар ҳеч қачон ишончни йўқотишмайди ва ҳар доим термани қўллаб-қувватлайди. Шу билан бирга кўп нарса сўрашади. Биз бунга тайёрмиз. Босимни ҳис қиляпсизми? Босим бўлган ва бўлаверади, аммо биз буни тўғрилай оламиз. А режа иш бермаса, Б режага ўтамиз, - дейди Левандовски.\n- Турнирда ўзимнинг энг яхши ўйинимни кўрсатишни истайман. Жамоага индивидуал ҳаракатларим ва голларим билан ёрдам бермоқчиман. Биз иложи борича узоқроқ бормоқчимиз. Бу менинг олдимда турган биринчи даражали вазифадир.


22:14 / 03.02.2016\n«Кристал Пэлас» жамоаси бош мураббий Алан Пардью Англия чемпионати доирасидаги ўйинларни бошқарадиган ҳакамларнинг адолатсизлиги ҳақидаги фикрларини билдириб ўтди.\n«Мен аввалги турда «Сток Сити»га қарши ўйинимиз (Англия лигаси кубоги доирасида Йохан Кабайга қарши қўполлик - таҳририят) вақтида рақиблар аъзоси Стивен Айрленднинг қўполлигига ҳакам Марк Клаттенбург томонидан нега кўз юмилгани борасида ҳакамлар корпуси раҳбари Майк Райли билан гаплашдим.\n«Кристал Пелас» жамоаси ўйинларида ҳакамлар ҳеч қачон рақиб футболчиларига қизил карточка кўрсатишмайди, ҳеч қачон. Балки, улар футболчиларимиздан бирини ўлдиришсагина чўнтакларидан қизил карточкани чиқаришар.\n«Борнмут» билан ўйинда ҳам Жордан Матч иштирокидаги вазиятни эсланг. Яна бир ёқимсиз қарор.\nШанба куни Айрлендга қизил карточка кўрсатиш шарт эди. Райли ҳам менинг бу фикримга қўшилишини билдирди. Эҳтимол, қачондир бизнинг жамоа ўйинига ҳам яхши савиядаги ҳакам тайинланиб қолар..", дейди мураббий.


18250 Ўқиш режими + -\nМенга, сенинг ширин ва оҳиста шивирлашларингни эшитишни хуш кўрадиган эркак, деб қарагин. Менга, сен хоҳлаган пайтингда пул берадиган пул сарфловчи машина, деб қарама. Менга, то эҳтиёжинг тушадиган вақтгача ташлаб қўядиган бир буюмингдек, қарама. Мендан сенга фақат яхши сўз етишини ва сен-ла гўзал ишрат қилишни хоҳлашимни мақсад қил. Билгинки, мен «Қорун» эмасман. Қасрлар ва мулкларга эгалик қилмайман. Сирларимни қўшниларингга ва дугоналарингга фош қилма. Сен менинг қудуғим ва ёпинчиғим бўл. Мен билан сўзлашишинг қичқириқ бўлмасин. Мени чақиришинг қағиллаш каби бўлмасин. Мен сен билан қандай бўлишимни истасанг, сен ҳам мен билан худди шундай бўл.\nБу дунё ҳаёти ҳою ҳаваслар, йўлдан урувчи нарсалар, аёллар, дилхушликлар ва фитналардан иборат. Шу сабаб сен мен учун уларнинг ҳаммасидан афзал бўл. Мени ҳаромдан сақла. Яратилишинг ва ахлоқингда гўзал бўлгинки, назарим сендан бошқасига тушишидан беҳожат қил. Мулкимни ва фарзандларимни асрагин. Жисмингдаги мафтун қиладиган ерларинг омонатдир. Тўй ва муносабатларда фахрланиб, уларни мендан бошқасига кўрсатма. Ёлғизлигимда ёнимга кел ва менга ошиқлар каби сўйла... Ёлғизлик виждонни ўлдирур.\nМенга итоаткор бўл. Қачонки сени чақирсам, лаббай деювчи бўл. Қачонки сенга сўзласам, гапларимга қулоқ солгувчи бўл. Шаънимни сақловчи бўл... Фарзандларимга гўзал тарбиячи бўл... Тўйларга зийнатланганинг каби мен учун ҳам зийнатлан. Уйдан ташқарига чиққанингда кийинганингдек, мен учун ҳам кийин. Мени шодлик ва табассум ила қаршила, худди қўшниларинг ва дугоналарингни қаршилагандек. Баъзида дунё мен учун торайиб, шердек бўкиришим, денгиздек мавж уришим мумкин. Шунда патларини туширган каптардек юмшоқ бўл ва мулойимлик билан ғазабим оловини ўчиргин. Набий соллаллоҳу алайҳи васалламнинг аёлларидан ўрнак ол...\nЭй рафиқам, сендан илтимос...\nСенга бўлган муҳаббатимни нафратга айлантирма. Сенга бўлган садоқатимни адоватга айлантирма. Сенга бўлган ҳурматимни ҳурматсизликка айлантирма. Мени эшит, жаҳлинг чиқмасин. Агар ҳузурингда ўзим учун жой топа олганимда, сендан бошқанинг қалбидан жой қидирмас эдим. Хонадон ва фарзандларнинг ғамларидан ҳамда тугамас талабларидан узоқ бўлган, ўзимизга хос бир бурчакда вақти-вақти билан кўришиб турганимизда, дўстларим ҳузурида бедор бўлиб, ўйин-кулгу қилмас эдим. Агар сендан ошиқлар сўзини тинглаганимда, қулоқларим сендан бошқасига мойил бўлиб, завқланиб сакрамас эдим. Мен учун бир кунгина бойлигим бўлсанг, бошқа бойликларни асло қидирмас эдим.\n«Аёлларнинг қандоғи энг яхшисидир», дейилди У Зотга. «Қачон назар солса, сурур бағишлайдигани. Қачон амр қилса, итоат қиладигани ва эрига ўз жонида ва молида у ёқтирмайдиган нарса ила хилоф қилмайдигани», дедилар.\nАллоҳим, ҳолимизни ислоҳ қилгин, бизга бахтиёр оилавий ҳаётни инъом қилгин, омин......\nМуаллиф: Ҳассон Жибон Таржимон: Одинахон Муҳаммад Юсуф\nЁшлигимда «Сабр таги сариқ олтин» деган мақолни эшитсам, ҳақиқий олтинлар кўз ўнгимга келар, инсон бойиб кетади, деб ўйлардим. Кейинчалик, бир воқеани давоми...\n05:15 / 29.12.2016 1482\nМуборак кунингиз хайрли бўлсин!\n03:45 / 09.04.2016 4189\n12:03 / 17.03.2017 2747\n07:32 / 25.12.2016 3306\n11:17 / 14.01.2020 128248


ЎЗБЕКИСТОН РЕСПУБЛИКАСИ ПРЕЗИДЕНТИ ШАВКАТ МИРЗИЁЕВНИНГ ХАЛҚАРО ХОТИН-ҚИЗЛАР БАЙРАМИГА БАҒИШЛАНГАН УЧРАШУВДАГИ НУТҚИ - Ўзбекистон овози газетаси\nҲаммамиз орзиқиб кутган мана шу гўзал баҳор кунларида, 8 март — Халқаро хотин-қизлар байрами арафасида сиз, азизлар билан учрашиб турганимдан ғоят мамнунман.\nАввало, сизларни, сизларнинг тимсолингизда барча онахонларимиз, опа-сингилларимиз, дилбар қизларимизни ана шу байрам билан чин қалбимдан муборакбод этиб, ўзимнинг чуқур ҳурмат ва эҳтиромимни билдиришга ижозат бергайсиз.\nОила ва жамият устуни, ҳаётимизнинг файзи ва кўрки бўлган хотин-қизларни эъзозлаш, уларга ҳурмат ва эҳтиром кўрсатиш халқимиз учун азал-азалдан буюк қадрият бўлиб келган ва шундай бўлиб қолади. Чунки сизлар билан ҳаётимиз гўзал ва мазмунли, хонадонларимиз обод ва нурафшондир.\nБугунги байрамни биз — Ўзбекистон ўғлонлари, марди майдонлари аввало, дилимизда, қалбимизда сизларга бўлган меҳр ва муҳаббатимизни яна бир бор изҳор этиш имконини берадиган айём, деб қабул қиламиз.\nБугунги кунда Ўзбекистонни янада ривожлантириш бўйича Ҳаракатлар стратегиясида белгилаб берилган мақсад ва вазифаларга эришишда сиз, азизларнинг беқиёс ҳиссангиз бор. Бунинг учун сизларга ҳар қанча таҳсин ва тасаннолар айтсак, арзийди, албатта.\nЎнлаб опа-сингилларимиз «Ўзбекистон Қаҳрамони», «Ўзбекистон фан арбоби», «Ўзбекистон халқ ўқитувчиси», «Ўзбекистон халқ шоири», «Ўзбекистон халқ артисти» сингари давлатимизнинг юксак фахрий унвонларига, орден ва медалларига сазовор бўлган. Уларнинг орасида 500 нафардан зиёд фан докторлари ва академиклар, минглаб фан номзодлари ўз билими ва истеъдоди билан Ватанимиз равнақига астойдил хизмат қилиб келмоқда.\nСизларга яхши маълум, ҳурматли опа-сингилларимизнинг жамият ҳаётидаги ўрни ва нуфузини ошириш мақсадида яқинда «Хотин-қизларни қўллаб-қувватлаш ва оила институтини мустаҳкамлаш соҳасидаги фаолиятни тубдан такомиллаштириш чора-тадбирлари тўғрисида»ги Президент фармони қабул қилинди.\nФармонда аёлларнинг ижтимоий-сиёсий фаоллигини кучайтириш, қонуний манфаатларини таъминлаш, қобилият ва салоҳиятини рўёбга чиқариш, оила институтини мустаҳкамлаш, оналик ва болаликни ҳимоя қилишга қаратилган кўплаб чора-тадбирлар белгиланди.\nҲеч кимга сир эмас, Хотин-қизлар қўмитасидан, унинг жойлардаги бўлимларидан кўп нарсаларни талаб қилар эдик. Лекин, очиқ айтиш керак, бунинг учун уларда етарлича имконият борми-йўқми, бу ҳақда кўпинча ўйлаб кўрмас эдик. Бу қўмита аёлларнинг муаммоларини билгани билан, уларни ҳал этиш бўйича деярли амалий чоралар кўролмас эди.\nШуларнинг барчасини ҳисобга олиб, аввало Ўзбекистон Хотин-қизлар қўмитаси ва унинг ҳудудий бўлинмаларининг янгиланган тузилмалари тасдиқланиб, штат бирликлари ҳамда ходимларининг ойлик иш ҳақи оширилди. Уларга қўшимча ваколат ва имкониятлар берилиб, самарали фаолият юритиши учун зарур шароитлар яратилмоқда.\nФармонга биноан шу йил 1 апрелдан бошлаб фуқароларнинг ўзини ўзи бошқариш органларида хотин-қизлар билан ишлаш ва оилаларда маънавий-ахлоқий қадриятларни мустаҳкамлаш бўйича мутахассис лавозими жорий этилмоқда.\nШунга эътибор беринг, энди 8 минг 800 та билимдон, жонкуяр мутахассис аёллар оилавий муносабатларни яхшилаш, низоли вазиятлар, ажралишлар, барвақт никоҳларнинг олдини олиш, оилавий қадриятларни мустаҳкамлаш, хотин-қизларнинг маънавий-ахлоқий тарбияси бўйича доимий иш олиб боради.\nҲаммамиз яхши тушунамиз, бугунги тез ўзгараётган, зиддиятли даврда оилавий масалаларни илмий асосда чуқур ўрганмасдан туриб, ижтимоий ҳаётдаги кўплаб мураккаб саволларга жавоб топиш қийин. Шунинг учун Вазирлар Маҳкамаси ҳузурида «Оила» илмий-амалий тадқиқот маркази ва унинг ҳудудий бўлинмалари ташкил қилинди ва уларнинг иш фаолиятини самарали йўлга қўйиш, бино ва зарур жиҳозлар билан таъминлаш чоралари кўрилмоқда.\nШу билан бирга, илгари Адлия вазирлиги тасарруфида бўлиб келган фуқаролик ҳолатлари далолатномаларини ёзиш идоралари, эскича айтганда, ЗАГС идоралари туман ёки шаҳар ҳокими ўринбосари — Хотин-қизлар қўмитаси раисига бўйсундирилди. Энди улар нафақат никоҳ муносабатларига оид ҳужжатларни расмийлаштириш, балки оила институтини мустаҳкамлаш, оилавий ажралишларнинг олдини олиш бўйича ҳам фаол иш олиб боради. Масалан, оила университетларини ташкил этиш, никоҳдан ўтадиган шахслар билан суҳбатлар олиб бориш, тўй-маросимларни тартибли ўтказиш, ажралишларнинг олдини олиш ва бошқа муҳим чора-тадбирларни амалга оширишда иштирок этади.\nШу фурсатдан фойдаланиб, сиз, муҳтарама опа-сингилларимиздан тўй ва маъракаларимизни ихчам ва мазмунли ўтказиш бўйича ўз фикрларингизни билдириб, уни ҳал қилиб беришларингизни илтимос қиламан.\nАна шу маблағ ҳисобидан хотин-қизлар бандлигини таъминлаш, меҳнат шароитларини яхшилаш, айниқса, қишлоқ жойлардаги ёш қизларни оилавий ва хусусий тадбиркорликка, ҳунармандликка кенг жалб этишга алоҳида эътибор қаратилади. Бу борадаги саъй-ҳаракатлар фаол тадбиркорликни ривожлантириш, аёлларнинг оиладан, фарзанд тарбиясидан ажралмаган ҳолда касаначилик, томорқачилик билан шуғулланиши учун зарур шароит яратади.\nҚабул қилинган Фармонга мувофиқ, кам таъминланган, шахсий уй-жойга муҳтож оилаларга уй-жой олиш учун ажратиладиган кредитларнинг бошланғич бадалларини тўлаб беришда ҳам фонд маблағларидан фойдаланиш белгиланган.\nЭнди ҳар йили Қорақалпоғистон Республикаси, вилоятлар ва Тошкент шаҳридан икки нафардан қизимизга бу мукофот берилади.\nАлбатта, Фармонда белгилаб берилган долзарб вазифалар ҳақида яна узоқ гапириш мумкин. Лекин, ҳаммамиз яхши тушунамиз, бу вазифалар ҳали — мақсад, режа, холос, уларни самарали амалга ошириш учун ҳаммамиз, аввало, сиз, ҳурматли хотин-қизларимиз билан биргаликда фаол иш олиб боришимиз керак.\n2017 йилда 5 миллиондан ортиқ хонадондаги муҳит ўрганилиб, 15 миллион фуқаро билан мулоқот ўтказилди, аҳоли томонидан кўтарилган 500 мингдан зиёд муаммонинг 72 фоизи жойида ҳал этилди, 14 мингдан ортиқ оиладаги нотинч вазият бартараф қилинди. Шулар қаторида юртимизда яшаб келаётган, лекин фуқаролиги бўлмаган 1 минг 100 дан ортиқ шахсга Ўзбекистон фуқаролиги берилди. Улар орасида юзлаб аёллар ҳам борлиги ва уларга нисбатан адолатнинг тиклангани, ҳеч шубҳасиз, инсон ҳуқуқ ва эркинликларини таъминлаш йўлидаги муҳим қадамдир.\nМамлакатимизда шу пайтгача хотин-қизларни энг кўп безовта қилиб келган масала — мактабгача таълим муассасаларини ривожлантиришга ҳам алоҳида эътибор берилмоқда. Бу чуқур ўйланган сиёсат бўлиб, юртимизда узлуксиз таълим ва тарбия тизимини мукаммал шакллантириш имконини беради.\nШу нуқтаи назардан қараганда, «Келажак — боғчадан бошланади» деган шиор баландпарвоз гап эмас. Аслида ватанпарварлик, эл-юртга фидойилик бир қарашда оддий, лекин ҳаёт талаби бўлган ана шундай долзарб ишлардан бошланади.\nБиз бу йил 3 мингдан зиёд болалар боғчасини ташкил этишни режалаштирганмиз. Шундан 1 минг 200 та боғча янгитдан қурилади, 1 минг 360 та боғча мавжуд биноларда ва 470 та боғча эса уй боғчаси сифатида ташкил этилади. Бу борада давлат-хусусий шериклик муносабатлари асосида ҳудудларга бириктирилган тижорат банклари ва тадбиркорлар имкониятларини кенг ишга соламиз.\nМен ҳудудларга борганимда шаҳар ва туманларимизда барпо этилаётган янги боғчалар, улардаги шароитлар билан танишишга алоҳида эътибор бераман. Энг асосийси, бундай ишлардан оналар, аёлларимиз, жажжи фарзандларимиз мамнун бўлмоқда.\nАна шу масалани ҳал қилиш учун 2018-2019 ўқув йилидан бошлаб олий ўқув юртларида мактабгача таълим йўналиши бўйича кундузги бўлимда бакалаврлар тайёрлайдиган 3 йиллик тизимни жорий этмоқдамиз. Шунингдек, бу йўналиш бўйича сиртқи ва кечки таълим шаклида бакалаврлар тайёрлаш тизими ҳам йўлга қўйилади.\nХабарингиз бор, биз ушбу соҳа ходимларининг машаққатли меҳнатини рағбатлантириш мақсадида яқинда алоҳида қарор қабул қилдик. Унга кўра, шу йил 1 мартдан бошлаб боғча ходималарининг иш ҳақи икки босқичда сезиларли равишда ошириб борилади. Ана шу мақсадлар учун 2018 йилда давлат бюджетидан 386 миллиард сўм қўшимча маблағ ажратилади.\nБундан ташқари, 2023 йилнинг 1 январигача Қорақалпоғистон Республикаси, Хоразм, Навоий, Қашқадарё, Сурхондарё ва Бухоро вилоятидаги иқтисодий аҳволи оғир бўлган айрим туманларда мактабгача таълим муассасаларида боғча тўловлари миқдори 50 фоизга камайтирилди.\nМамлакатимизда оналик ва болаликни ҳимоя қилиш, хотин-қизлар саломатлигини мустаҳкамлаш мақсадида тиббиёт соҳасини, хусусан, шошилинч тиббий ёрдам тизимини янада такомиллаштириш, дори-дармон таъминотини яхшилаш бўйича кўп ишлар қилинмоқда. Ана шу ишларни янги босқичга кўтариш учун жорий йилда бюджет маблағлари ҳисобидан қарийб 1 триллион сўм маблағ ажратилиб, бу борада янги қадамлар қўйилади.\nБарча ҳудудларда перинатал ёрдам сифатини яхшилаш, оналар ва болаларга кўрсатиладиган тиббий хизмат даражасини ошириш мақсадида халқаро молия институтларининг ёрдамини ҳам жалб этиш кўзда тутилмоқда.\nМамлакатимизда хотин-қизларнинг дам олиши, саломатлигини тиклашига ҳам катта эътибор берилмоқда. Бу ҳақда гапирганда, бир рақамга диққатингизни қаратмоқчиман. Ҳар йили касаба уюшмаларига қарашли санаторийларда дам олаётган аҳолининг 60 фоизини аёллар ташкил этмоқда. 2017 йилда 75 мингга яқин аёл ана шундай масканларда имтиёзли йўлланмалар асосида соғломлаштирилди.\nАйни вақтда ҳаммамиз яхши биламиз, бу соҳада ҳам муаммолар йўқ эмас. Хусусан, ҳомиладор аёлларни скрининг кўригидан ўтказиш ишлари талаб даражасида эмас. Бу борадаги жиддий камчиликларга барҳам бериш мақсадида оилавий поликлиникалар ва қишлоқ врачлик пунктларида қизларимиз, аёлларимиз учун алоҳида тиббий маслаҳатхоналар ташкил этилмоқда.\n2017 йилнинг ўзида 1 минг 207 нафар муҳтож, ногирон аёлга арзон уй-жойлар берилди. Уларнинг 972 нафарига ҳомий ташкилотлар томонидан тикув машиналари олиб берилиб, касаначилик билан шуғулланиши учун шароит яратилди.\nЖорий йилда бу йўналишдаги ишларимиз янада кенгайтирилиб, 10 мингдан ортиқ ижтимоий ёрдамга муҳтож, ногирон аёллар иш ўринлари билан таъминланади. 2018 йилда аҳоли, айниқса, ёш оилаларнинг эҳтиёжини ҳисобга олиб, арзон уй-жойларни қуриш ҳажми 1,5-2 баробар оширилади. Бу мақсадлар учун 5 триллион 286 миллиард сўм маблағ йўналтирилади.\nЎтган йили мамлакатимиз бўйича 120 мингдан ортиқ тадбиркор хотин-қизларга жами 2 триллион 700 миллиард сўмлик кредитлар берилди, 84 мингдан зиёд хотин-қизларимиз доимий иш жойлари билан таъминланди, аёлларни касбга ўқитиш курслари ташкил этилиб, уларда минглаб опа-сингилларимиз турли касбларга ўргатилди.\nСизларга маълумки, биз 2018 йилни юртимизда Фаол тадбиркорлик, инновацион ғоялар ва технологияларни қўллаб-қуватлаш йили, деб эълон қилдик. Шу муносабат билан қабул қилинган Давлат дастури доирасида тадбиркор аёлларга бу йил 2 триллион 800 миллиард сўмлик кредит маблағлари ажратиш мўлжалланмоқда.\nТадбиркорлик субъектлари фаолиятини текшириш бўйича икки йиллик мораторий эълон қилингани оилавий бизнес, касаначилик, хусусий тадбиркорлик ривожи учун кенг имкониятлар очиб бермоқда.\nЎтган йили маданий-гуманитар соҳаларни ривожлантириш бўйича қилинган ишлар ҳам хотин-қизларнинг ҳаётий манфаатларига бевосита дахлдор, деб ўйлайман. Жумладан, Қорақалпоғистон Республикаси ва бир қатор вилоятларда олий ўқув юртларининг филиаллари, истеъдодли ўғил-қизларимиз учун улуғ адибларимизнинг номлари билан аталган ижод мактаблари ҳамда «Темурбеклар мактаблари», «Улуғбеклар мактаблари» барпо этилди.\nБугунги кунда халқаро терроризм, экстремизм, наркотрафик, ноқонуний миграция, одам савдоси, экологик муаммолар кучайиб бораётгани бутун инсониятни, жумладан, бизни ҳам қаттиқ хавотирга солмоқда. Бундай мураккаб шароитда юртимизда ва минтақамизда тинчлик ва осойишталикни асраш ҳар қачонгидан ҳам долзарб аҳамият касб этиб бормоқда.\nБиз бу борада қўшни давлатлар билан ҳамкорлик алоқаларини ривожлантиришга алоҳида эътибор бермоқдамиз.\nМана, эрта-индин Тожикистон Республикасига давлат ташрифи билан борамиз. Яқин қўшнимиз бўлган бу мамлакат билан ҳам кўплаб муҳим масалаларни ўзаро муҳокама қилиб, уларни амалий жиҳатдан ҳал этиш ниятидамиз.\nБиз хорижий мамлакатларда қонуний асосда меҳнат қилаётган, таълим олаётган фуқароларимизга нисбатан муносабатни тубдан ўзгартирдик.\nЮртимиздан махсус делегациялар бориб, чет эллардаги ватандошларимиз билан учрашувлар ўтказаётгани, уларнинг меҳнат ва яшаш шароитларини яхшилаш, ҳақ-ҳуқуқларини таъминлаш бўйича маҳаллий бошқарув идоралари билан биргаликда зарур чора-тадбирлар кўрилаётганидан, ўйлайманки, сизлар хабардорсиз. Жумладан, хорижий давлатларда муваффақиятли ишлаб юрган юқори малакали олим ва мутахассисларимиз, врачлар, салоҳиятли инвесторлар — уларнинг орасида истеъдодли опа-сингилларимиз ҳам кўп — юртимизга таклиф этиб, ўз билим ва тажрибасини Ватанимиз равнақи йўлида ишлатиши учун барча шароитларни яратиб бермоқдамиз. Чунки бу инсонлар ҳам бизнинг ватандошларимиз, Ўзбекистон фуқароларидир. Шунинг учун биз бу ишларни келгусида янада кучайтирамиз.\nМаълумки, мамлакатимизда ижтимоий-маънавий муҳитни соғломлаштириш мақсадида диний-экстремистик оқимга мансуб шахс сифатида ҳисобда турадиган фуқароларга нисбатан муносабатимизни бутунлай ўзгартирдик. Бундай шахсларни ўзимизга яқин олиб, дардига қулоқ тутганимиз бугун ўз натижасини бермоқда. Ҳозирги вақтда ана шундай минглаб фуқаролар соғлом турмуш тарзига қайтарилди.\nБу дунёда энг ёмон нарса нима? Таънаю маломат эмасми? Шу нуқтаи назардан қараганда, бу инсонларнинг оиласи, фарзандлари «Бу фалончининг хотини», «Бу фалончининг боласи» деган ҳар хил таъналардан қутулгани энг катта иш бўлди. Энди улар маҳаллада, мактабда, кўча-кўйда бошини кўтариб, ижтимоий ҳаётимизда фаол қатнашиш имконига эга бўлди. Бугунги кунда ана шу фуқароларнинг ҳаётий муаммоларини ҳал этиш, ишга жойлаштириш, тадбиркорлик билан шуғулланиш истагини билдирганларига банк кредитлари ажратиш бўйича аниқ чоралар кўрилмоқда.\nЮртимизда тўғри йўлдан адашган инсонлар умуман бўлмаслиги учун бу борадаги ишларни сусайтирмасдан, изчил давом эттиришимиз керак. Ўз фаолиятимизни жаҳолатга қарши маърифат асосида ташкил этишимиз лозим.\nЎзбекистондаги Ислом цивилизацияси маркази, Имом Бухорий ва Имом Термизий номларидаги халқаро илмий-тадқиқот марказлари, Ислом академияси каби илмий-маърифий муассасалар ҳам айни шу мақсадларни кўзлаб ташкил этилгани барчангизга яхши маълум, деб ўйлайман.\nСиз, ҳурматли аёлларимиз ўзингизнинг оналик меҳрингиз, ҳаётий билим ва тажрибангиз билан фарзандларимизни турли хавф-хатарлардан асрашда, уларни мустаҳкам иродали, маънавий-интеллектуал жиҳатдан етук, жонажон Ватанимизга садоқатли инсонлар этиб тарбиялашда бундан буён ҳам куч-ғайратингизни аямайсиз, деб ишонаман. Айниқса, қиз болаларни ҳаётга тайёрлаш, уларни замонавий билимлар, касб-ҳунарларга ўргатишда биз аввало сизларга суянамиз.\nХабарингиз бор, ўтган йили кўпчилик ота-оналар, ёшларимиз, кенг жамоатчилик томонидан билдирилган таклифларни ҳисобга олиб, умумтаълим мактабларида 11 йиллик тизимни тикладик. Бундай қарорни қабул қилишда биринчи навбатда сизларнинг фикрингизни эътиборга олганимиз, қизларимизнинг тақдири, келажаги ҳақида ўйлаганимиз — буям айни ҳақиқат. Чунки қиз бола узоқ шаҳар ёки тумандаги коллежга бормасдан, ота-онасининг бағрида туриб, ўзининг қадрдон мактабида ўқишни давом эттирса, унинг ўзи ҳам, оиласи ҳам тинч-хотиржам бўлади.\nФарзандлар тинчлиги, уларнинг бахти, камоли — жамиятнинг энг катта бойлиги. Бунинг аҳамиятини ота-она бўлган одам билади. Айниқса, ҳозирги нотинч, мураккаб замонда бу ҳақиқатни янада чуқурроқ англаш — бу ҳам ҳаёт талабидир.\nБугунги даврамизда муҳтарам меҳмонларимиз — Америка Қўшма Штатлари элчиси Памела Спратлен хоним, Хитой Халқ Республикаси элчиси Цзянь Янь хоним, Франция элчиси Виолен де Вильмор хоним, Миср Араб Республикаси элчиси Амани Элетр хоним, Бирлашган Миллатлар Ташкилотининг Ўзбекистондаги ваколатхонаси бошлиғи Хелена Фрейзер хонимлар иштирок этиб, байрам қувончини биз билан баҳам кўришмоқда. Бу азиз меҳмонларимизни сизларнинг номингиздан, ўз номимдан самимий табриклаб, уларнинг келгуси фаолиятида катта ютуқ ва омадлар тилашга рухсат бергайсиз.\nБутун мамлакатимиз бўйича замонавий лойиҳалар асосида улкан қурилиш ва ободонлаштириш ишлари амалга оширилмоқда. Бу борада, айниқса, «Обод қишлоқ» дастури муҳим аҳамиятга эгадир. Бу аввало аёлларимизнинг турмуш шароитини яхшилаш, уларнинг кайфияти, дунёқарашини юксалтиришга жуда катта ижобий таъсир кўрсатадиган дастурдир. Ана шундай дастурларимиз асосида йўллар, таълим ва тиббиёт, маданият, спорт масканлари, уй-жойлар янгиланмоқда. Минглаб замонавий ишлаб чиқариш корхоналари, кичик бизнес, туризм ва хизмат кўрсатиш объектлари барпо этилмоқда.\nАйниқса, ички туризм бўйича яратилаётган имкониятлар юртимиз бўйлаб саёҳат қилиш, ўз тарихимиз ва маданиятимизни янада чуқур билишга қаратилгани билан эътиборлидир.\nЎйлайманки, Наврўз байрами муносабати билан белгиланган қўшимча дам олиш кунларида сизлар оилангиз, фарзандларингиз билан ана шундай шароитлардан фойдаланиб, мазмунли дам олиш имконига эга бўласиз.\nСўзимнинг охирида барчангизни Халқаро хотин-қизлар байрами билан яна бир бор чин қалбимдан табриклайман.\nМенинг тилагим, менинг мақсадим битта — оилангиз, фарзандларингиз, эл-юртимиз бахтига ҳамиша соғ-омон бўлинглар!\nНега деганда, аёлларимизнинг бахти — халқимиз, жамиятимизнинг бахтидир.\nБарчангизга оилавий хотиржамлик, хонадонларингизга тинчлик, файзу барака тилайман.


«100% табиий маҳсулот» ёхуд «тоза ёрлиқ» нимани англатади? - Истеъмолчилар ҳуқуқларини ҳимоя қилиш Агентлиги\n«100% табиий маҳсулот» ёхуд «тоза ёрлиқ» нимани англатади?\nОнгли ва соғлом овқатланиш замонавий инсон ҳаётида тез-тез учрайдиган ҳодисага айланиб бормоқда. Шунинг учун ҳар йили ҳар куни истеъмол қилинадиган озиқ-овқат таркибида нима борлигини билиш муҳим бўлган одамлар сони ортиб бормоқда.\nСиз дўконда маҳсулотни танлаганда, эҳтимол баъзи маҳсулотларнинг ёрлиқларида “100% табиий”, “ГМО бўлмаган” ва “сунъий ранглар, лаззатлар ва консервантлар йўқ” ёзувларини кўрган бўлсангиз керак. Бундай даъволар инглиз тилида “Тоза ёрлиқ” деган маънони англатувчи “Clean Label” истеъмолчилар ҳаракати натижасида пайдо бўлганлиги ҳақида билганмидингиз?\nИстеъмолчиларнинг тоза ёрлиғи ҳаракати озиқ-овқат саноатидаги энг машҳур тенденциялардан биридир. “Clean Label” яъни тоза ёрлиқ – бу маҳсулот энг табиий ва оддий ингредиентлардан тайёрланганлигини кўрсатадиган маҳсулот ёрлиғи.\nТоза ёрлиқ тенденцияси Буюк Британияда минг йилликнинг бошларида бошланди, у ерда озиқ-овқат ишлаб чиқарувчилари озиқ-овқат таркибидаги Е-моддалар ва уларнинг соғлиғи ҳақида ташвишланаётган тобора кўпайиб бораётган истеъмолчилар талабларига жавоб беришга қарор қилишди. Бугунги кунда ушбу тенденция бутун дунёга тарқалди. Шундай қилиб, кўплаб ривожланган мамлакатларда маҳсулотларни “тоза ёрлиқлаш” 10 йилдан ортиқ вақтдан бери амал қилиб келмоқда. Бундай белгини олиш учун маҳсулот қуйидаги шартларга жавоб бериши керак:\nмаҳсулот таркибида қўшимчалар / консервантлар мавжуд эмас;\nмаҳсулот таркибида фақат истеъмолчилар учун тушунарли бўлган таркибий қисмлар мавжуд;\nмаҳсулот таркибидаги таркибий қисмларнинг энг қисқа рўйхатига эга;\nмаҳсулот содда ва имкон қадар кам ишлов берилган.\nОзиқ-овқат саноати бозоридаги янги сегмент\nҚизиғи шундаки, истеъмолчиларнинг тоза ёрлиғи ҳаракати нафақат озиқ-овқат маҳсулотларини ишлаб чиқарувчиларнинг таркибига кўпроқ табиий ингредиентларни киритишга бўлган муносабатини ўзгартирибгина қолмай, балки бозорда фақат органик маҳсулотлар сотиладиган янги сегментни яратишга ундади. Маълумотларга кўра, глобал органик озиқ-овқат ва ичимликлар бозори 2024 йил охирига қадар тахминан 323,09 миллиард АҚШ доллар даромад келтириши кутилмоқда, бу даврда 2017 йилдан 2024 йилгача ўртача йиллик ўсиш суръати тахминан 14,56% ташкил этади.\nБуюк Британия ва АҚШ истеъмолчилар ўртасида ўрганиш натижалари\nМаҳсулотларга тоза ёрлиқ тушунчасидан фойдаланиш қонун билан тартибга солинмаган ва Божхона иттифоқи (ЕАЭС) мамлакатларининг техник регламентлари, Европа Иттифоқи мамлакатлари норматив ҳужжатлари ва Кодекс Алиментариус комиссиясининг ҳужжатлари билан таъминланмаган. Бироқ, унинг маркетинг амалиётидаги аҳамиятини таъкидлаш лозим. Яқинда ўтказилган сўрови истеъмолчиларнинг тоза маҳсулотларга бўлган ишончини аниқ кўрсатмоқда.\nБуюк Британияда ва АҚШда 1000 истеъмолчи иштирокида ўтказилган сўровда қатнашганларнинг 50 фоизи агар таркиб таниқли ингредиентлардан ташкил топган бўлса, маҳсулот сотиб олиш эҳтимоли юқори эканлигини айтди. Шу билан бирга, респондентларнинг атиги 19 фоизи ҳар доим қадоқдаги барча ингредиентларни таниб олишларини ва одатда маркировкадан мамнун эканликларини айтишди.\nРеспондентларнинг учдан биридан кўпроғи (36%) танимаган таркибий қисмлардан тайёрланган маҳсулотни сотиб олиш эҳтимоли камлигини тан олишди. Аксинча, 44% маҳсулот таркибидаги барча таркибий қисмларни билсалар, маҳсулот учун юқори нарх тўлашга тайёр эканликларини билдиришди.\nИстеъмолчиларнинг 81% “табиий ингредиентлардан тайёрланган” ёрлиғи маҳсулотни танлашда жозибали эканлигини таъкидладилар.\nЎзбекистонда озиқ-овқат маҳсулотини тамғалаш талаблари\nЎзбекистонда озиқ-овқат маҳсулотларини тамғалаш “Истеъмолчиларнинг ҳуқуқларини ҳимоя қилиш тўғрисида”ги Қонуннинг 6-моддаси (1996 йил 26 апрелдаги 221-I),\n“Озиқ-овқат маҳсулотининг сифати ва хавфсизлиги тўғрисида”ги Қонуннинг 12-моддаси (1997 йил 30 августдаги 483-I) ва Ўзбекистон Республикаси Вазирлар Маҳкамасининг “Озиқ-овқат маҳсулотини тамғалаш юзасидан унинг хавфсизлиги тўғрисидаги умумий техник регламентни тасдиқлаш тўғрисида”ги қарори талабларига мувофиқ бўлиши керак.\nМажбурий равишда сертификатланадиган маҳсулотлар ва хизматлар хусусий сертификатлаштириш органлари ва “Ўзстандарт” давлат агентлиги томонидан мувофиқлик сертификати берилади. Сертификатлаштиришнинг мақсад ва вазифаларидан бири истеъмолчини тайёрловчининг (сотувчининг, ижрочининг) виждонсизлигидан ҳимоя қилиш ва маҳсулот тайёрловчиси (сотувчиси, ижрочиси) таъкидлаган сифат кўрсаткичларини тасдиқлаш мақсадларида амалга оширилади.\nШунинг учун маҳсулот номида “100%табиий”, “ГМОсиз”, “бўёқлар ва консервантларсиз” ва бошқа реклама характерига эга бўлган баёнотлардан фойдаланишга фақат ишлаб чиқарувчининг ушбу хусусиятларни аниқлашга имкон берадиган норматив ёки техник ҳужжати кўрсатилган тақдирдагина йўл қўйилади.\nИстеъмолчилар ҳуқуқларини ҳимоя қилиш агентлигининг таҳлил ва стратегик дастурларни ишлаб чиқиш йиғма бошқармасининг етакчи мутахассиси\nCategories: Хориж тажрибаси, Янгиликлар 30.10.2020


ОАВ Байден Путин ва Си Цзиньпинни музокараларга таклиф қилганини маълум қилди\nАҚШ президенти Жо Байден россиялик ва хитойлик ҳамкасблари Владимир Путин ва Си Цзиньпинни иқлим бўйича музокараларга таклиф қилди. Бу ҳақда расмий шахсларга таяниб Associated Press ахборот агентлиги хабар берди.\nУчрашув тафсилотлари маълум қилинмаган. Оқ уйда эса ушбу ахборот ҳозирча тасдиқланмади.\nТаъкидланишича, гап Байден маъмурияти томонидан иқлим бўйича ташкиллаштириладиган илк музокаралар ҳақида бормоқда.\nАҚШ иқлим ўзгаришига қарши кураш масалаларига бағишланган халқаро саммитни 22-23 апрелда ўтказмоқчи. Таъкидланишича, тадбирга иқлим ўзгаришидан энг кўп жабр кўрган 40дан кўпроқ давлат етакчилари келиши кутилмоқда.\nАввалроқ Россия президенти Владимир Путин америкалик ҳамкасбига онлайн режимда музокаралар ўтказишни таклиф қилганди. Бироқ Оқ уйда Путиннинг таклифига АҚШ президенти бандлиги ва у бундай музокараларни қачон ўтказа олишини билмасликлари билан жавоб қилинган. Кейинроқ Байденнинг ўзи “мавриди келганда” Путин билан албатта музокаралар ўтказишини айтган.


Наврўз айёмида туғилган олим. | Xiva\nНаврўз айёмида туғилган олим.\nХоразм воҳаси қадим-қадимдан илм ва маърифат марказлардан бири бўлиб келган, бу ердан қанчадан-қанча дунёга машхур олимлар етишиб чиққан. Шундай улуғ инсонларнинг давомчиларидан бири прoфессор А. Абдуллаевдир. У 930-йил 21 мартда Хива шаҳар каптархона маҳалласида туғилган. У ёшлигидан спортга, илм ўрганишга интилиб яшади. Ҳаёт бўлганларида бу йил 90 ёшга тўлар эди.\nУ табобат тарихини ўрганиш борасида илмий изланишлар олиб борди. Хоразмда илмий сафарда бўлган Москвалик тарихчи олим, академик Борис Дмитриевич Петров А.Абдуллаевнинг уйида бўлганида уни илмий изланишлар натижасида тўплаган ашёвий буюмларини кўриб, шулар асосида табобат музейи ташкил қилишни таклиф этади. Б.Д.Петровнинг бу таклифи А.Абдуллаевнинг ўзидаги тиббиёт тарихини чуқур ўрганиш фикрини янада мустаҳкамлайди. Шундан кейин А.Абдуллаев бу ишга астойдил киришади. узей учун керак бўлган кўпгина алломаларнинг портретлари, Ибн Сино, Журжоний, Беруни, Хоразм Маъмун академияси фаолиятини тасвирловчи картиналарни буюртма бериб тайёрлашга киришади. Ва Хоразм табобат музейига асос солади. Музей 1967 йил Оллоқулихон мадрасасида ачилади.\nМузейни ташкил қилишда А.Абдуллаевнинг рафиқаси тарихчи Қ.Аминова ва тиббиёт фанлари номзоди М.Гойибов, Ш.Жуманиёзов ва “Ичан-Қалъа” Давлат музей қўриқхонаси ходимларининг ҳам хиссалари катта бўлди. А.Абдуллаевнинг бир умирлик орзуси ўзбек номини дунёга танитиш эди. У музей экспозицияларида ўзбек халқининг тиббий илмий меросини, тарихда тутган ўрнини дунёга кўрсата билди. Бугунги кунда музейда қадим шарқ табобатидан илмий тиббиётгача бўлган даврни кўрсатиб берувчи экспонатлар ўрин олган.\nБу йил наврўз айёмида арафасида тиббиёт фанлари доктори, профессор “А.Абдуллаевнинг 90 йиллиги“га бағишлаб Хива Ичон-Қалъа давлат музей-қўриқхонаси Шерғозихон мадрасасида кўргазма ташкил қилинди. Кўргазмада олимнинг ҳаёти ва илмий фаолияти, ёш-талабалик йиллари, спорт соҳасидаги, Тошкент тиббиёт олигоҳидаги ва ”Ичан-Қаъла” Давлат музей-қўриқхонасидаги раҳбарлик иш фаолияти ва тиббиётдаги ибратли ишлари кўрсатиб ўтилган. Унда А.Абдуллаев томонидан тўпланган ва бугунги кунда музей фондида сақланиб келаётган тиббиёт тарихига оид халқимизнинг бой тарихини акс эттирувчи экспонатлар ўрин олган. Кўргазма ёшларни миллий ғурурини, ватанга мухаббат ва ўзликни англаш туйғуларини шакиллантиришда катта аҳамиятга эга бўлади.


Абу Мансур Мотуридийнинг ҳаёти ва ижодий фаолияти - Fitrat.uz\nБош саҳифа / Ислом тарихи / Абу Мансур Мотуридийнинг ҳаёти ва ижодий фаолияти\nMart 4, 2020\tАбу Мансур Мотуридийнинг ҳаёти ва ижодий фаолиятиda fikr bildirishni o'chirish 188 Кўришлар\nАбу Мансур ал-Мотуридий сунний эътиқодидаги икки йирик оқимлардан бири бўлмиш Мотуридийя оқимининг асосчиларидан ҳисобланади. Унинг ҳаёти ҳақида маълумотлар жуда оз. Тўлиқ номи Абу Мансур Муҳаммад ибн Муҳаммад ибн Маҳмуд ал-Ҳанафий ал-Мотуридий ас-Самарқандийдир. Буюк калом имоми ва фиқҳ олими асли Самарқанднинг Мотурид қишлоғидан (ҳозирги Жонбой туманида жойлашган) бўлиб, унинг тахаллуси шу қишлоққа нисбатан олингандир. Абу Мансур ал-Мотуридий дастлабки таълимни шу қишлоқда олиб, кейинчалик Мовароуннаҳрнинг ўша даврдаги диний ва маърифий маркази бўлган Самарқандда давом эттиради.\nАл-Мотуридий яшаган давр Сомонийлар ҳукмронлик қилган даврга тўғри келади. Самарқанд дастлаб бу давлатнинг пойтахти бўлиб, сўнгра IX аернинг охиридан бошлаб пойтахт Бухорога кўчирилди. Бироқ ўша вақтда ҳам Самарқанд Бухоро билан бир қаторда Мовароуннаҳрнинг иқтисодий-маданий маркази бўлиб қолаверди.\nАбу Мансур ал-Мотуридий туғилган йили ҳақида аниқ маълумотлар йўқ. У Самарқандда 944-945 йилда вафот этган ва шаҳар чеккасидаги Чокардиза деган қабристонга дафн этилган.\nБаъзи манбаларда унинг Самарқанддаги ал-Айозий мадрасасида таълим олгани қайд этилган. Ал-Мотуридий Абу Бакр Ахмад ал-Жузжоний, Абу Наср Аҳмад ал-Иёдий, Имом Аъзам мазҳабидаги буюк олим Наср ибн Яхё ал-Балхий, Муҳаммад ибн ал-Фадл кабиларни ўзининг устози деб билган.\nАл-Мотуридий фиқҳ ва калом масалалари билан қизиқиб, Ҳанифия мазҳаби олимларидан дарс олиб ўз билимини оширади. Шу вақт давомида кўплаб машҳур фақиҳлар ва муҳаддислар билан мулоқотда бўлган ва мунозаралар қилган. Бутун умри давомида шу соҳага оид асарлар ёзиб қолдирган. Маҳмуд ибн Сулаймон ал-Кафавийнинг (вафоти 1582 йил) «Катоиб ул-аълом ал-ахёр фи табоқот ва машаойих мазаҳаб ан-Нуъмон» («Нуъмон мазҳабига мансуб бўлган таниқли аллома фақиҳлар ва шайхлар ҳақидаги китоб») номли китобида ал-Мотуридий ва унинг асарлари ҳақида айрим маълумотлар берилади. Масалан, қуйидаги асарлари номлари келтирилган: «Китаби Тавҳид», «Китаб Мақомат», «Китаб рад авомил лил адила лил ка-бий» («Каъбий залолатларининг бошланишини рад қилишга бағишланган китоб»), «Китаб байон ва ҳум ул-маътазила» («Муътазила ғав-ғолари ва ундан қўрқмаслик ҳақидаги китоб баёни»), «Китаб Таъвилот ал-қуръон» («Қуръон таъвили китоби»).\nЛекин Ҳожи Халифанинг (1609—1659) «Кашф аз-зунун ан-асомил кутуб ва-л-фунун» («Китоб ва фанлар номлари ҳақидаги шубҳаларни бартараф этиш китоби») китобида эътироф этилишича, яна Абу Мансур ал-Мотуридийнинг «Ма ҳази аш-шариъа» («Шариат асослари сараси»), «Китаб ал-жадал» («Диалектика ҳақида китоб») каби асарлари ҳам бўлган. Булардан ташқари ал-Мотуридийнинг «Китаб ал-усул» («Диний-таълимот усули китоби») асари ҳам маълум.\nАл-Мотуридийнинг ислом оламида жуда нозик ҳисобланган «Китаб Тавҳид» асари бизнинг давримизга етиб келган ва у 1970 йилда Фатҳуллоҳ Хулиф томонидан Байрутда нашр этилган. У ислом динидаги суннийларнинг тўртта асосий мазҳаби асосчиларининг асарларини ўрганиб, фиқҳга ва каломга оид асар ёзади. Бу ал-Мотуридийнинг «Таъвилот аҳл ас-сунна» ёки бошқа бир номи «Таъвилот ал-Қуръон» деб номланади. Ал-Мотуридий бу асарида сунний ақидадаги (таъвилда) зид қарашларни рад қилишга ҳаракат қилади ва Абу Ҳанифанинг қарашларига суянган ҳолда иш кўради. Бу асар Ўзбекистон Республикаси Фанлар Академиясининг Абу Райҳон Беруний номидаги Шарқшунослик институти фондида сақланади. «Таъвилот»нинг биринчи жилди Қоҳирада 1971 йилда Иброҳим Авадайн ва ас-Сайд Авадайнлар томонидан нашр этилган.\nОҳангарон тумани “Ислом нури” жоме масжиди\nАввалги Президент Шавкат Мирзиёев Шайх Аҳмад Таййибга совға-салом йўллади\nКейинги Муфтий ҳазрат нуфузли анжуманда нутқ сўзладилар\nОнлайн: “Қалбимиз ва ҳаётимиз Сиз ила, ё Расулаллоҳ!” номли навбатдаги онлайн сийрат суҳбатлари\nВатанимиз тарихидаги 2 декабрь санаси билан боғлиқ айрим воқеалар баёни


Бизнинг адабиёт соҳасида, таассуфга қарши, кўлагада қолиб кетган; тўғриси, кўлагада қолдирилиб келган - бир тоифа бор. Бир чеккаси ўзим ҳам шу тоифага мансуб бўлганимдан шу тоифанинг аҳволини кўпчиликка билдириб ўтай дедим. Йўқса, у тоифа аллакимлар томонидан — атайлабми, ё бепарволик натижасидами — ҳалигача кўлагада қолдирилиб келади. У «аллаким»ларнинг бу ғалати қилмишлари, бир системага айланиб бораётир. Шу учун ҳам товуш чиқариб «қоровул» деб қўйиш лозим, зарур!\nКечагина севимли Академик театримизнинг режиссури ўртоқ Виттнинг «Ревизор» қўйилиши тўғрисида мусоҳабасини ўқидингиз. Бошидан-оёқ диққат билан ўқиб чиқсангиз сизда шундай бир таъсир ҳосил бўладики, бу буюк ўлмас асарни улуғ Гогол ўзбек тилида ёзганда ўртоқ Витт тайёр пиесани саҳнаға қўяётир! Фақат, ҳақиқат ундай эмас-ку. Уни Гогол рус тилида ёзган. Рус тилидан украина тилига (бир-бирига яқин бир тилга) ағдарилғон вақтда ҳам «таржима» деб аталиб таржимоннинг номи ҳар ерда кўрсатилади. Айниқса шундай асарни қўювчи катта киши санъаткор мусоҳаба берган вақтида таржима тўғрисида, сўз бўлмаслиги мумкин эмас. Фақат бизнинг театрларда бизнинг ҳурматли санъаткорларимиз шу тўғрида, нечикдир, «паст хотир, унутувчан» бўладилар. Аксари либосчиға қадар унутмасдан реклам қилғонлари ҳолда шу қадар бой ва ишланган тиллардан анча камбағал ва ҳали ишланиб етмаган тилларга таржима қилғонларни дарров унута қоладилар. Буларнинг бу унутишлари эски мадраса мударрисларининг «лашай» (ҳеч нарса) ларини эслатади... Газеталаримизни батартиб ўқуб борғонлар бу унутқоқлик «одати»нинг кўп-кўп саҳна асарлари, кўп-кўп режиссур ва қўювчиларда бор бир касал бўлганини яхши биладилар.\nҲанри Барбюсни билмаган ким бор? Сотсиалистик ннқилобнинг ва сотсиалистик ватанимизнинг бу оламшумул буюк мудофаачиси «Ўт» (олов) номли бир роман ёзган. Уни бизнинг давлат нашриётимиз бостириб чиқарди. Аслида франсузча ёзилиб русча орқали ўзбекчага таржима этилган бу асарнинг ўзбекчасидаи таржимон исмини ахтарсангиз анча овора бўласиз. Умидсизланмасдан варақлай берсангиз асарнинг тиражи ва заказ нўмери ёзилган жойда жуда кичик (ажинадай) ҳарф билан қаторасига уч унвон ўқийсиз - масъул муҳаррир, техника муҳаррири, сўнгра... таржимон. Шу ерга етганда сиз биласизки, асарнинг таржимони Буюк ўртоқ экан. Балки Буюкнинг таржимасида кўп камчиликлар бордир. Шундай, бўлгани тақдирда ҳам уни бир бурчакка беркитиб ўтиш лозимми? Нега ёзувчининг ёни-берига жойлаштириб, сўнгра шунга яраша у танқид қилинмасин? Бу «дардни яшириш» эмасми?\nМирзакалон ўртоқ Толстойнинг катта бир асаринн таржима қилиб чиқди. Асар босилди, сотилди. Мирзакалоннинг яна бошқа катта таржималари бор. Нима учун ўша таржималар, уларнинг тили, услублари тўғрисида яхши текширишлар, танқидлар, тақризлар йўқ? Шекспирнинг «Ҳамлет»ини айтиб ҳам ўлтурмайлик...


ДАРЁ ЎЗАНИНИ БУЗГАНЛАР ЖАЗОЛАНДИ — ekolog\nДарё ўзанларини бузиш давом этмоқда. Чунки, асосий қурилиш материали бўлган шағал табиат томонидан яратиб қўйилган, қазиб олда, сотавер. Аммо қазиб олувчилар бу орқали нафақат сувнинг йўлини бузаётгани, балки дарёларнинг ўсимлик ва ҳайвонот дунёсини йўқ қилаётганини, ана шу дарё ва сойлардан сув ичаётган аҳолининг соғлиғига сувни ифлослантириб, зарар етказаётганини ўйлаб ҳам кўришмайди.\nЖиззах вилояти Экология ва атроф-муҳитни муҳофаза қилиш бошқармаси ходимлари томонидан Ғаллаорол тумани «Қашқабулоқ» МФЙ ҳудудидан оқиб ўтувчи «Сангзор» дарёси ўзанидан фуқаро Абдуваҳобов Сарвар томонидан қум-шағални қазиб олиб ўзи бошқарувидаги «ЗИЛ» русумли автотранспорт воситасига ортганлиги учун МЖтКнинг 70-моддаси 1-қисми (қўшимча 82-моддаси 2-қисми) билан энг кам ойлик иш ҳақининг 10 баравари, яъни 2 млн. 27 минг 300 сўм миқдорида жарима [қўлланилган]().\nҒаллаорол тумани «Оқтом» МФЙ ҳудудидан оқиб ўтувчи «Сангзор» дарёси ўзанидан фуқаро Ибодуллаев Азиз томонидан қум-шағал қазиб олингани учун энг кам ойлик иш ҳақининг 10 баравари, яъни 2 млн. 27 минг 300 сўм миқдорида, Жиззах шаҳар А.Темур МФЙ ҳудудидан оқиб ўтувчи «Сангзор» дарёси ўзанидан фуқаро Хўжанов Ғолиб томонидан қум-шағал қазиб олиниб ўз бошқарувидаги «ЗИЛ» русумли автотранспорт воситасига ортгани учун энг кам ойлик иш ҳақининг 10 баравари, яъни 2 млн. 27 минг 300 сўм миқдорида маъмурий жарималар қўлланилган.\n«Сангзор» дарёси ўзани ва вилоятимизнинг бошқа очиқ сув объектларидан 25.09.2017 йилдан 07.08.2019 йил оралиғида 263 та ҳолатда ноқонуний равишда норуда фойдали қазилмаларни қазиб олиш ҳолатлари аниқланиб, 263 нафар шахсларга жами 239 млн. 487 минг 940 сўм маъмурий жарималар қўлланилган.\n🍀Каналимизга уланинг: http://t.me/ekologuz


Башар ал-Ассад Вашинтонни оқибатлардан огоҳлантирди\nАҚШнинг CBS телеканалида эфирга берилган интервьюсида Сурия Президенти Башар ал-Ассад Америка ҳарбий ҳужумни бошласа, бунинг учун “ҳақ тўлашига” тўғри келади, дея таъкидлади.\nСурия Президенти Башар ал-Ассад Вашингтонга огоҳлантирув эълон қилиб, Қўшма Штатлар Сурияга ҳужум қилгудек бўлса, бунга жавобан “ҳар нарсани кутишингиз мумкин”, дея баёнот берди. Обама маъмурияти АҚШ Конгрессини Сурияда ҳарбий интервенцияни бошлаш ваколатини беришга кўндиришга уринмоқда. Россия эса Сурияга ҳарбий ҳужум қилишнинг ҳалокатли оқибатларидан огоҳлантирмоқда.\nДушанба куни АҚШнинг CBS телеканалида эфирга берилган интервьюсида Сурия Президенти Башар ал-Ассад Америка ҳарбий ҳужумни бошласа, бунинг учун “ҳақ тўлашига” тўғри келади, дея таъкидлади.\n- Ҳар нарсани кутишингиз мумкин. Бу Сурия ҳукумати тарафидан бўлиши шарт эмас. Яъни фақат ҳукумат тарафидан эмас. Сурия ҳукумати минтақадаги ягона ўйинчи эмас. Турли партиялар, турли фирқалар ва турли мафкуралар бор, деди Башар ал-Ассад.\nАссад ўз ҳукумати тарафидан кўрсатиладиган қаршилкдан ташқари, ҳарбий амалиёт минтақада “вазиятни беқарорлаштириши ва террорчиликнинг тақалишига ҳисса қўшиши”дан огоҳлантирди.\nАссад режими Эрон тарафидан қўллаб-қувваталанди. Бундан ташқари Дамашқ Ливанда жойлашган Ҳизбуллоҳ шиа жангари гуруҳининг асосий ҳомийси ҳисобланади.\nИнглиз тилида берган интервьюсида Ассад “Энг ёмон ҳодисаларни кутишимиз мумкин”, дея қўшимча қилди.\nСурия президентининг бу сўзлари АҚШ Президенти Барак Обама маъмурияти конгрессни Сурия ҳукуматига қарши чекланган ҳарбий ҳужумни уюштиришга рухсат беришга кўндириш уринишларини давом эттираётган пайтда янгради.\nВашингтон 21 август куни Дамашқ яқинида 1400дан ортиқ одамни ўлдирган кимёвий ҳужумда Сурия ҳукуматини айбламоқда.\nЛекин Ассад душанба кунги интервьюсида бу айбловларни яна бир бор рад этди.\nДушанба куни Европага сафарини якунлаган АҚШ Давлат котиби Жон Керри Ассаднинг раддиясини “фактлар инкор қилмоқда”, дея таъкидлади.\nЛондонда Британия Ташқи ишлар вазири Уильям Ҳейг билан учрашувдан кейин қилган чиқишида Керри Сурия режимини кимёвий қурол ишлатгани учун жазолаш кераклигини яна бир бор таъкидлади.\n- Бу вазиятдан юзимизни ўгирмаслигимиз лозим. Бу вазиятда ҳаракат қилмаслик, ҳаракат қилишдан кўра таҳликалироқдир, деди Керри.\nКерри шунингдек, Ассад режими ихтиёридаги кимёвий қуролларнинг барчасини халқаро ҳамжамиятга топширса Сурияга ҳарбий ҳужум қилиниши олдини олиши мумкинлигини таъкидлади. Лекин, деди у, Сурия президенти бундай қилишни истамаётир.\nДушанба куни Россия Ташқи ишлар вазири Сергей Лавров ҳам Қўшма Штатларнинг Сурияга ҳарбий ҳужум уюштириши “террорчиликнинг авж олиши” ва қочқинларнинг янги тўлқинига сабаб бўлиши мумкинлигидан огоҳлантирди. Лавров бу фикрни Москвада Сурия Ташқи ишлар вазири Валид ал-Муаллим билан учрашувдан кейин билдирди.\nАл-Муаллим Россия Президенти Владимир Путиннинг қўллови учун унга президент Башар ал-Ассаднинг шахсий миннатдорчилигини ҳам етказди.


Қозоғистон делегацияси аъзолари «Мустақиллик ва эзгулик» монументи пойига гулчамбар қўйишди\nЕвропа тикланиш ва тараққиёт банки Ўзбекистонда молиялаштириш\nучун биринчи лойиҳаларни маъқуллади\nЕвропа тикланиш ва тараққиёт банки ҳамда Ўзбекистон Республикаси ўртасида аввал эришилган келишувлар доирасида мамлакатимиз иқтисодиётининг турли тармоқларини молиялаштириш учун маблағ жалб этиш бўйича ишлар олиб борилмоқда. Бунда асосий эътибор хусусий тадбиркорлик билан ҳамкорликни кенгайтириш ҳамда республикамиз кичик ва ўрта бизнесини ҳар томонлама қўллаб-қувватлаш, шу жумладан уларни янада ривожлантириш учун кредит маблағларини ажратишга қаратилмоқда.\nЖорий йилнинг 18 октябрь куни Лондонда ЕТТБ Директорлар Кенгаши томонидан Ўзбекистонда молиялаштириш учун 2 та лойиҳа маъқулланди.\nХусусан, Ўзбекистон Республикаси ташқи иқтисодий фаолият миллий банки учун 100 млн. АҚШ доллари миқдорида кредит линияси тақдим этилиши тасдиқланди. Бундан 70 млн. АҚШ доллари кичик ва ўрта бизнеснинг якуний қарз олувчиларини молиялаштиришни назарда тутса, 30 млн. АҚШ доллари савдо соҳасини молиялаштиришга йўналтирилади. Ушбу кредитдан мақсад кичик ва ўрта бизнес вакилларининг, шу жумладан мамлакатимиз минтақаларидаги тадбиркорларни ўрта муддали молиялаштириш имкониятини яхшилашдан иборат.\nБундан ташқари, мева шарбати, шарбат концентратлари, сабзавот пасталари ва бошқа шу каби маҳсулотларни ишлаб чиқаришга ихтисослашган «Agromir Juice» МЧЖ қўшма корхонасига 10 млн. АҚШ доллари миқдорида кредит линиясини тақдим этиш маъқулланди. Ушбу кредит ЕТТБ томонидан Ўзбекистон компаниясига Самарқанд вилоятида замонавий омбор мажмуасини қуриш учун маблағ ажратилишини назарда тутади ва компанияда ягона бошқарув тизимини жорий этиш ҳамда ишлаб чиқариш самарадорлигини оширишга хизмат қилади.\nЕвропа Банки вакилининг сўзларига кўра, Директорлар кенгашининг қарори чиндан ҳам тарихий ва мисли кўрилмаган воқеа ҳисобланади, чунки ЕТТБ аввал аниқ давлат бўйича Мамлакат дастури тасдиқланмагунича лойиҳаларни молиялаштиришни маъқулламас эди. Таъкидланишича, ушбу ҳолат Ўзбекистонда Президент Ш. Мирзиёев раҳбарлиги остида амалга оширилаётган кенг қўламли ва жадал ислоҳотларга юқори баҳо берилаётганидан далолатдир.\nЕТТБ томонидан маъқулланган лойиҳаларни имзолаш жорий йилнинг ноябрь ойи биринчи ўн кунлигида Европа Банкининг биринчи вице-президенти Ф. Беннетнинг Ўзбекистон Республикасига ташрифи чоғида амалга оширилиши режалаштирилмоқда.\nЎзбекистон Республикаси Олий Мажлиси Сенати Расисининг биринчи ўринбосари, шунингдек Европа тикланиш ва тараққиёт банкида Миллий бошқарувчи бўлган С. Сафоевнинг сўзларига кўра, эришилган келишувларга мувофиқ, бу ЕТТБ томонидан молиялаштириш очилишининг фақат бошланиши, холос. Таъкидландики, ҳозирги вақтда Банк томонидан Ўзбекистоннинг тегишли вазирлик ва идоралари билан биргаликда, ЕТТБнинг Ўзбекистон бўйича Мамлакат дастури лойиҳаси ишлаб чиқилмоқда. Ушбу Дастур Директорлар Кенгаши томонидан маъқулланганидан сўнг Банкнинг Ўзбекистон билан ҳамкорлигини янада кенгайтириш имконини беради.


Россия президенти Владимир Путин (ўртада) мудофаа вазири Сергей Шойгу (чапда) ва Россия бош штаби тезкор бошқармаси раҳбари Сергей Рудской билан биргаликда Давлат мудофаа назорати миллий марказига ташрифи чоғида ҳарбий машқларни кузатмоқда, Москва, 2019 йил, 17 октябрь. «Гром - 2019» (Яшин) стратегик машқлари давомида баллистик ва қанотли ракеталар учирилган. (Алексей Дружинин/AFP)\nМОСКВА – Россия президенти Владимир Путин ўтган ҳафтада мамлакат қуролли кучларининг «Россия чегарасидаги кескинликнинг кучайиши» билан боғлиқ амалиётни ўз ичига олган машқларда термоядровий ракеталарнинг синовдан ўтказилишини кузатди.\n«Гром - 2019» (Яшин-2019) симуляция машқлари чоршанба (16 октябрь) куни бошланган ва унда кемалар, самолётлар ва узоқ масофали, аниқ нишонга олувчи ядровий ракеталар ташувчи сувости кемаларига жойлаштирилган 12 минг нафар аскар иштирок этган. Бу ҳақда Россия мудофаа вазирлиги хабар берган.\nХорижий давлатлар қуролли кучлари иштирок этмаган ҳарбий ўйинлар Россия ва Қўшма Штатлар 1987 йилда имзоланган Ўрта ва қисқа масофага учувчи ракеталарни йўқ қилиш бўйича (INF) шартномасидан чиққанларидан кейин ўтказилмоқда. Бу шартнома 500 дан 5500 километргача учадиган ядровий ва анъанавий ракеталардан фойдаланишни чеклайди.\nҚўшма Штатлар ушбу тарихий битимни август ойида расман тарк этар экан, Россиянинг кўп йиллар давомида унинг шартларини бузиб келганини таъкидлаган.\nПрезидент Путин ўтган йил декабрь ойида Давлат мудофаа назорати миллий марказида Авангард ракеталарининг учирилишини кузатган. (Кремль)\n«Гром - 2019» машқлари давомида қитъалараро ракеталар учирилди. (Россия мудофаа вазирлиги)\nМашқлар RS-24, RSM-50 ва Sineva қитъалараро баллистик ракета тизимларини синаш мақсадида ўтказилган, деб хабар берган вазирлик. Улар 200 дан ортиқ мосламаларни ишга туширганлар.\n17 октябрь куни Путин ракеталар учирилишини жонли видеотрансляция орқали томоша қилиш учун мудофаа вазири Сергей Шойгу ҳамроҳлигида Миллий мудофаа назорат марказига ташриф буюрган.\nЯдровий уруш симуляцияси\nҚуролли кучлар «қуролли низолар ва ядровий уруш давомидаги вазифалар» симуляциясини ўтказдилар, «аниқ нишонга олувчи ядровий қуроллар ва янги физик тамойилларга жавоб берувчи қуролларни» қўлладилар, деди Шойгу.\nШимолий ва Тинч океан флотининг сув ости кемалари Баренц ва Охота денгизидан қанотли ва баллистик ракеталарни учирди, деб хабар берган мудофаа вазирлиги.\nВазирлик хабарига кўра, сценарий Россия чегарасида унинг суверенитетига таҳдид солувчи тангликнинг кучайгани билан боғлиқ ва фақат мудофаа мақсадларини кўзлайди.\nПутин ўзининг ядровий хавфсизлик масаласига нисбатан ҳазиломуз муносабатини ҳеч қачон яширмаган.\nЎтган йил октябрда мамлакат жанубидаги Сочи шаҳрида бўлиб ўтган халқаро мутахассислар форумида чиқиш қилган Путин Россияни эҳтимолий ядро урушининг қурбони ўлароқ таърифлаган эди.\n«Тажовузкор томон қасос муқаррар эканини ва у йўқ қилинишини, биз эса тажовуз қурбони, шаҳидлар сифатида жаннатга тушишимизни англаши керак», деди у.\nАммо дунё етакчилари Путиннинг ядровий урушга нисбатан енгиллик билан қараши ва INF шартномасининг тугатилганига нисбатан муносабатини ёқламайдилар.\n«Шартнома амал қилишдан тўхтаганига Россиянинг якка ўзи жавобгар деб баёнот берган эса НАТО август ойида.\nРоссия ўзини тинчликсевар мамлакат деб атаса-да, ракеталар Москва ҳеч қандай далилларсиз «енгилмас» деб мақтанган бир қатор қуролларни синаши билан бир вақтда текширувдан ўтказилди.\nБу синовлар ҳамда Путин даврида Кремлнинг ўз ҳарбий салоҳиятини ривожлантириши Россия халқига қимматга тушмоқда.\n8 август куни Северодвинск яқинидаги ядровий ракета синовлари чоғида юз берган портлаш туфайли Россия атом агентлигининг беш ходими ҳалок бўлган ва радиация даражасининг ошгани қайд этилган эди.\n5 ва 9 август кунлари Красноярск вилоятининг Ачинск шаҳарчасидаги ўқ-дори омборхонасида портлашлар содир бўлган. Биринчи портлашда бир киши ҳалок бўлган, иккинчисида эса тўққиз киши жароҳат олган.\nИюль ойида Баренц денгизида 14 нафар денгизчи, жумладан етти нафар юқори мартабали зобит сувости кемасидаги ёнғин сабабли ҳалок бўлган эди.\n27 март куни Қозоғистонда Россия ишлаб чиқарган Ми-8 вертолети ҳалокатга учраб, 13 аскар ҳаётдан кўз юмган. Бу мунтазам равишда содир бўлаётган Россиянинг ҳарбий муваффақиятсизликларига яна бир мисолдир.\nРоссиянинг қашшоқлашиб бораётганини кузатиш эса Путин учун қизиқ эмасга ўхшайди )))\nЧириган Россия қаерга суқиляпти энди? Ҳар ерга тиқаверадиган тумшуғини чопиб ташлаш керак\nРоссиянинг барча ядровий ракеталари эски, уларни «пенсионерлар» деса ҳам бўлади. Ғамгин ҳуштак овозлари билан бу сохта буюкликнинг дами чиқиб кетяпти\nРус православ черкови ядро қуролларини табаррук қилиш амалиётидан воз кечишни режалаштирмоқда\nКўпчиликнинг умрига завол бўладиган қуролларни табаррук қилиш ғояси яхши эмас, дейди черков мутасаддилари.


Туркия Сурия ичкарисидаги нишонларга артиллерия ҳужумини уюштирди\nТуркия ҳарбийлари пайшанба куни яна Сурия ичкарисидаги нишонларга қарата артиллерия ҳужумини уюштирди. Туркия чоршанба куни Сурия томонидан қилинган ракета ҳужумида беш нафар туркиялик тинч фуқаро ўлдирилганига ана шу тарзда жавоб қайтармоқда.\nТуркия армиясидаги манбалар ва суриялик фаолларга кўра, турк ҳарбийларининг ҳужумида чегарадан 10 километр ичкарида жойлашган Тел Абайд тумани нишонга олинган. Хабарларга кўра, ҳужумда президент Башар ал-Ассад тарафидаги 10 аскар ўлдирилган.\nТуркия ҳукумати мамлакат ташқарисида ҳарбий операция уюштириш ваколатини сўраб парламентга мурожаат қилди.\nЛекин Туркия Бош вазири Ражаб Тоййиб Эрдўғоннинг маслаҳатчиси Иброҳим Қалин Туркия Сурияда уруш бошлашдан манфаатдор эмас, дея баён қилди. Туркия, деди у, бўҳронни сиёсий йўл билан ҳал қилиш уринишларини давом эттиради.\nБМТ ва НАТО Сурияни қўшни давлатлар ҳудудий суверенитетини ҳурмат қилишга чақирди.